title: Deċiżjoni tal-Kunsill (PESK) 2015/1908 tat-22 ta' Ottubru 2015 b'appoġġ għal mekkaniżmu globali ta' rappurtar dwar armi ħfief u ta' kalibru żgħir illeċiti u armi konvenzjonali oħrajn u munizzjon illeċiti biex jitnaqqas ir-riskju tal-kummerċ illeċitu tagħhom(“iTrace II”)

text:
               23.10.2015

               MT

               Il-Ġurnal Uffiċjali tal-Unjoni Ewropea

               L 278/15

         DEĊIŻJONI TAL-KUNSILL (PESK) 2015/1908
   tat-22 ta' Ottubru 2015
   b'appoġġ għal mekkaniżmu globali ta' rappurtar dwar armi ħfief u ta' kalibru żgħir illeċiti u armi konvenzjonali oħrajn u munizzjon illeċiti biex jitnaqqas ir-riskju tal-kummerċ illeċitu tagħhom(“iTrace II”)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 26(2) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-13 ta' Diċembru 2003, il-Kunsill Ewropew adotta l-Istrateġija Ewropea ta' Sigurtà, li tidentifika ħames sfidi prinċipali li trid tiffaċċa l-Unjoni: it-terroriżmu, il-proliferazzjoni tal-armi tal-qerda tal-massa, il-konflitti reġjonali, il-falliment tal-Istat u l-kriminalità organizzata. Il-konsegwenzi tal-manifatturar, it-trasferiment u ċ-ċirkolazzjoni illeċiti ta' armi konvenzjonali, inklużi armi ħfief u ta' kalibru żgħir (“SALW”), u l-akkumulazzjoni eċċessiva u t-tixrid mingħajr kontroll tagħhom huma ċentrali għal erbgħa minn dawn il-ħames sfidi. Huma jintensifikaw in-nuqqas ta' sigurtà fl-Afrika sub-Saħarjana, fil-Lvant Nofsani u f'ħafna reġjuni oħra tad-dinja billi jiggravaw il-konflitt u jdgħajfu l-bini tal-paċi wara l-konflitt, u b'hekk joħolqu theddida serja għall-paċi u s-sigurtà.

               (2)

               Fil-15 u s-16 ta' Diċembru 2005, il-Kunsill adotta Strateġija tal-UE għall-ġlieda kontra l-akkumulazzjoni illeċita u t-traffikar tas-SALW u l-munizzjon tagħhom(“l-Istrateġija tal-UE dwar is-SALW”), li tistabbilixxi linji gwida għal azzjoni tal-UE fil-qasam tas-SALW. L-Istrateġija tal-UE dwar is-SALW tenfasizza li s-SALW jikkontribwixxu fl-aggravar tat-terroriżmu u l-kriminalità organizzata, u huma fattur prinċipali fit-tfaqqigħ u l-firxa ta' konflitti, kif ukoll fil-kollass tal-istrutturi tal-Istat.

               (3)

               L-Istrateġija tal-UE dwar is-SALW tafferma wkoll li l-Unjoni għandha ssaħħaħ u tappoġġa l-makkinarju għall-monitoraġġ tas-sanzjonijiet u jappoġġaw it-tisħiħ tal-kontrolli fuq l-esportazzjonijiet kif ukoll il-promozzjoni tal-Pożizzjoni Komuni tal-Kunsill 2008/944/PESK (1) permezz ta', fost l-oħrajn, il-promozzjoni tal-miżuri li jtejbu t-trasparenza.

               (4)

               Permezz tal-Programm ta' Azzjoni tan-Nazzjonijiet Uniti għall-Prevenzjoni, il-Ġlieda Kontra u l-Qerda tal-Kummerċ Illeċitu tas-SALW fl-Aspetti Kollha Tiegħu (il-“Programm ta' Azzjoni tan-NU”), adottat fl-20 ta' Lulju 2001, l-Istati Membri kollha tan-NU impenjaw ruħhom fil-prevenzjoni tat-traffikar illeċitu fis-SALW, inkluż id-devjazzjoni tagħhom lejn destinatarji mhux awtorizzati u, b'mod partikolari, biex jittieħed kont tar-riskju tad-devjazzjoni tas-SALW fil-kummerċ illegali meta jiġu vvalutati l-applikazzjonijiet għall-awtorizzazzjonijiet ta' esportazzjoni.

               (5)

               Fit-8 ta' Diċembru 2005, l-Assemblea Ġenerali tan-NU adottat Strument Internazzjonali li Jippermetti lill-Istati Jidentifikaw u Jittraċċaw, b'Mod f'Waqtu u Affidabbli SALW Illeċiti.

               (6)

               Fit-Tieni Konferenza ta' Rieżami tal-2012 dwar il-Programm ta' Azzjoni tan-NU, l-Istati Membri kollha tan-NU affermaw mill-ġdid l-impenn tagħhom fil-prevenzjoni tat-traffikar illeċitu tas-SALW, inkluża d-devjazzjoni tagħhom lejn destinatarji mhux awtorizzati, kif ukoll l-impenji tagħhom li jinsabu fil-Programm ta' Azzjoni tan-NU relatati mal-valutazzjoni tal-applikazzjonijiet għall-awtorizzazzjonijiet ta' esportazzjoni.

               (7)

               Fit-2 ta' April 2013, l-Assemblea Ġenerali tan-NU adottat it-test għat-Trattat dwar il-Kummerċ tal-Armi (“ATT”). L-għan tal-ATT huwa li jistabbilixxi l-ogħla standards internazzjonali komuni possibbli jew li jtejjeb ir-regolamentazzjoni tal-kummerċ internazzjonali fl-armi konvenzjonali, għall-prevenzjoni u l-qerda tal-kummerċ illeċitu tal-armi konvenzjonali u l-prevenzjoni tad-devjazzjoni ta' armi konvenzjonali. L-Unjoni għandha tappoġġa lill-Istati Membri kollha tan-NU fl-implimentazzjoni ta' kontrolli effettivi ta' trasferiment tal-armi sabiex jiġi żgurat li l-ATT ikun effettiv kemm jista' jkun, b'mod partikolari fir-rigward tal-implimentazzjoni tal-Artikolu 11 tiegħu.

               (8)

               Preċedentement l-Unjoni appoġġat lill-Conflict Armament Research Ltd (CAR) permezz tad-Deċiżjoni tal-Kunsill 2013/698/PESK (2).

               (9)

               L-Unjoni tixtieq tiffinanzja t-tieni fażi ta' mekkaniżmu globali ta' rappurtar dwar SALW illeċiti u armi konvenzjonali oħrajn u munizzjon illeċiti sabiex jitnaqqas ir-riskju tal-kummerċ illeċitu tagħhom u tkompli tikkontribwixxi għall-kisba tal-għanijiet deskritti hawn fuq.

         ADOTTA DIN ID-DEĊIŻJONI:
   Artikolu 1
   Bil-ħsieb tal-implimentazzjoni tal-Istrateġija tal-UE dwar is-SALW u l-promozzjoni tal-paċi u s-sigurtà, l-attivitajiet ta' proġett li għandhom jiġu appoġġati mill-Unjoni għandu jkollhom dawn l-objettivi speċifiċi:

               —

               it-tkomplija u l-manutenzjoni u t-titjib ulterjuri ta' sistema globali ta' ġestjoni tal-informazzjoni aċċessibbli u faċli dwar SALW iddevjati jew traffikati u armi konvenzjonali oħrajn u munizzjon iddevjati jew traffikati (“iTrace”) sabiex dawk li jfasslu l-politika, l-esperti dwar il-kontroll tal-armi konvenzjonali, u l-uffiċjali tal-kontroll tal-esportazzjoni tal-armi, jkollhom informazzjoni rilevanti biex jiżviluppaw strateġiji u proġetti effettivi u bbażati fuq evidenza kontra t-tixrid illeċitu ta' SALW u ta' armi konvenzjonali oħrajn u munizzjon,

               —

               it-twettiq ta' riċerka fuq il-post tas-SALW u armi konvenzjonali oħrajn u munizzjon li jiċċirkolaw fiż-żoni milquta minn konflitt, l-introduzzjoni tal-evidenza kollha miġbura fis-sistema ta' ġestjoni tal-informazzjoni, is-sottomissjoni ta' talbiet formali ta' traċċar lil gvernijiet nazzjonali fejn meħtieġ, u r-rilaxx, meta jiġi vverifikat (inkluż permezz ta' traċċar formali), tal-informazzjoni li tinsab pubblika fuq is-sistema iTrace,

               —

               iċ-ċentralizzazzjoni tad-dokumentazzjoni eżistenti rilevanti għall-politika dwar trasferimenti ta' SALW u ta' armi konvenzjonali oħrajn u munizzjon fis-sistema globali ta' ġestjoni tal-informazzjoni, inkluż rapporti nazzjonali fuq l-esportazzjoni ta' armi, rapporti tal-pajjiżi lir-Reġistru tan-NU tal-Armi Konvenzjonali u l-Programm ta' Azzjoni tan-NU dwar il-Kummerċ Illeċitu tas-SALW, it-testi ta' strumenti nazzjonali, reġjonali u internazzjonali, u rapporti verifikati dwar trasferimenti ta' SALW illeċiti u ta' armi konvenzjonali illeċiti oħrajn u munizzjon kompilati mill-gruppi tan-NU għall-monitoraġġ tas-sanzjonijiet, organizzazzjonijiet tas-soċjetà ċivili u l-mezzi ta' komunikazzjoni tal-aħbarijiet internazzjonali,

               —

               iż-żieda fis-sensibilizzazzjoni permezz ta' informazzjoni dwar il-konklużjonijiet tal-proġett, il-promozzjoni tal-iskop u tal-funzjonijiet disponibbli tal-iTrace lil dawk li jfasslu l-politika internazzjonali u nazzjonali, l-esperti tal-kontroll ta' armi konvenzjonali u l-awtoritajiet tal-liċenzji ta' esportazzjoni tal-armi, u t-tisħiħ tal-kapaċità internazzjonali għall-monitoraġġ t-tixrid illeċitu ta' SALW u ta' armi konvenzjonali oħrajn u munizzjon kif ukoll l-assistenza lil dawk li jfasslu l-politika fl-identifikazzjoni ta' oqsma ta' prijorità għall-assistenza u l-kooperazzjoni internazzjonali u biex jitnaqqas ir-riskju tad-devjazzjoni ta' SALW u ta' armi konvenzjonali oħrajn u munizzjon. L-inizjattivi ta' sensibilizzazzjoni ser jitfasslu wkoll għall-koordinazzjoni tal-kondiviżjoni ta' informazzjoni u għall-bini ta' sħubiji sostenibbli ma' individwi u organizzazzjonijiet li jistgħu jiġġeneraw l-informazzjoni li tista' tiġi introdotta fis-sistema iTrace,

               —

               il-forniment ta' rapporti dwar kwistjonijiet ta' politika ewlenin, meħuda mid-data ġġenerata minn investigazzjonijiet fuq il-post u ppreżentati fuq is-sistema iTrace, dwar oqsma speċifiċi li jistħoqqilhom attenzjoni internazzjonali, inklużi tendenzi ta' traffikar maġġuri ta' SALW u ta' armi konvenzjonali oħrajn u munizzjon, u d-distribuzzjoni reġjonali ta' armi u munizzjon traffikati.

         L-Unjoni għandha tiffinanzja dan il-proġett, li tiegħu tidher deskrizzjoni dettaljata fl-Anness għal din id-Deċiżjoni.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (“RGħ”) għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġett imsemmi fl-Artikolu 1 għandha titwettaq mill-Conflict Armament Research Ltd (“CAR”).
   3.   Il-CAR għandha twettaq il-kompiti tagħha taħt ir-responsabbiltà tar-RGħ. Għal dan l-għan, ir-RGħ għandu jidħol fl-arranġamenti meħtieġa mal-CAR.
   Artikolu 3
   1.   L-ammont ta' referenza finanzjarja għall-implimentazzjoni tal-proġett imsemmi fl-Artikolu 1 għandu jkun ta' EUR 2 530 684. Il-baġit stmat totali tal-proġett ġenerali għandu jkun ta' EUR 3 020 000, li għandhom jiġu pprovduti permezz ta' kofinanzjament mill-CAR u l-Uffiċċju Federali għall-Affarijiet Barranin Ġermaniż.
   2.   L-infiq iffinanzjat mill-ammont li jidher fil-paragrafu 1 għandu jitmexxa f'konformità mal-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-amministrazzjoni tajba tal-ammont ta' referenza finanzjarja imsemmi fil-paragrafu 1. Għal dan il-għan, hija għandha tikkonkludi l-ftehim meħtieġ mal-CAR. Il-ftehim għandu jistipula li l-CAR għandha tiżgura l-viżibbiltà tal-kontribuzzjoni tal-Unjoni, adatta għad-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u dwar id-data tal-konklużjoni tal-ftehim.
   Artikolu 4
   1.   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni fuq il-bażi ta' rapporti narrattivi li jinħarġu kull tliet xhur imħejjija mill-CAR. Dawk ir-rapporti għandhom jifformaw il-bażi għall-evalwazzjoni mwettqa mill-Kunsill. Entità esterna għandha twettaq evalwazzjoni tal-proġett biex tassisti lill-Kunsill fl-evalwazzjoni tiegħu tar-riżultati ta' din id-Deċiżjoni.
   2.   Il-Kummissjoni għandha tirrapporta dwar l-aspetti finanzjarji tal-proġett kif msemmi fl-Artikolu 1.
   Artikolu 5
   1.   Din id-Deċiżjoni għandha tidħol fis-seħħ fid-data tal-adozzjoni tagħha.
   2.   Din id-Deċiżjoni għandha tiskadi 24 xahar wara d-data tal-konklużjoni tal-ftehim imsemmi fl-Artikolu 3(3). Madankollu, hija għandha tiskadi sitt xhur wara d-data tad-dħul fis-seħħ tagħha jekk ma jiġi konkluż l-ebda ftehim f'dak il-perijodu.

      Magħmul fil-Lussemburgu, it-22 ta' Ottubru 2015.

            Għall-Kunsill

            Il-President

         F. ETGEN

      (1)  Il-Pożizzjoni Komuni tal-Kunsill 2008/944/PESK tat-8 ta' Diċembru 2008 li tiddefinixxi regoli komuni li jirregolaw il-kontroll ta' esportazzjonijiet ta' teknoloġija u tagħmir militari (ĠU L 335, 13.12.2008, p. 99).

      (2)  Id-Deċiżjoni tal-Kunsill 2013/698/PESK tal-25 ta' Novembru 2013 b'appoġġ għal mekkaniżmu globali ta' rappurtar dwar armi ħfief u ta' kalibru żgħir illeċiti u armi konvenzjonali oħrajn u munizzjoni illeċiti biex jitnaqqas ir-riskju tal-kummerċ illeċitu tagħhom (ĠU L 320, 30.11.2013, p. 34).

      ANNESS

         Mekkaniżmu Globali ta' Rappurtar iTrace dwar is-SALW u l-Armi Konvenzjonali oħrajn u munizzjon

      1.   Sfond u raġunijiet li jiġġustifikaw l-appoġġ mill-Politika Estera u ta' Sigurtà Komuni (PESK)

      1.1   Din id-Deċiżjoni tibni fuq Deċiżjonijiet suċċessivi tal-Kunsill fil-ġlieda kontra l-impatt destabbilizzanti tad-devjazzjoni u t-traffikar ta' SALW u ta' armi konvenzjonali oħrajn, b'mod partikolari d-Deċiżjoni tal-Kunsill 2013/698/PESK (1), li stabbilixxiet il-mekkaniżmu globali iTrace ta' rappurtar dwar SALW illeċiti u armi u munizzjon illeċiti konvenzjonali oħrajn.
      Il-proliferazzjoni illeċita ta' SALW u ta' armi konvenzjonali oħrajn u munizzjon hija fattur maġġuri li jdgħajjef l-istabbiltà ta' Stat u li jaggrava l-konflitti, li toħloq theddida serja għall-paċi u s-sigurtà. Kif iddikjarat fl-istrateġija tal-UE dwar is-SALW, l-armi u l-munizzjon illeċiti jikkontribwixxu għall-aggravar tat-terroriżmu u l-kriminalità organizzata, u huma fattur prinċipali fit-tfaqqigħ u l-firxa ta' konflitti, kif ukoll fil-kollass tal-istrutturi tal-Istat.
      L-attivitajiet li jsiru taħt id-Deċiżjoni 2013/698/PESK żiedu b'mod sinifikanti l-monitoraġġ tal-komunità internazzjonali u l-kapaċità dijanjostika fil-qasam tal-ġlieda kontra l-proliferazzjoni tas-SALW u l-armi konvenzjonali illeċiti oħrajn. Fil-qafas tad-Deċiżjoni tal-Kunsill 2013/698/PESK, l-iTrace ddokumentat aktar minn 200 000 arma konvenzjonali, munizzjon u materjal relatat, inkluż apparat esplożiv improvvizzat (IEDs). Dan jaqbeż b'marġini wiesa' l-isforzi preċedenti kollha għall-immappjar ta' armi illeċiti miġburin flimkien. Saru investigazzjonijiet fuq il-post fl-ambitu ta' iTrace, fir-Repubblika tal-Afrika Ċentrali, iċ-Ċad, ir-Repubblika Demokratika tal-Kongo, il-Kosta tal-Avorju, l-Eġittu, l-Iraq, il-Ġordan, il-Libanu, il-Mali, il-Mawritanja, il-Mjanmar, in-Nepal, is-Somalja, Somaliland, is-Sudan t'Isfel, is-Sirja, l-Emirati Għarab Magħquda, u l-Uganda. iTrace pprovdiet ukoll appoġġ tekniku sinifikanti lill-Gruppi tas-Sanzjonijiet tal-Kunsill tas-Sigurtà tan-NU u lil Missjonijiet tan-NU (MINUSCA, MINUSMA, MONUSCO, UNMISS, UNOCI, u UNSOM) kif ukoll lil diversi gvernijiet li talbu appoġġ investigattiv tal-iTrace.
      Minħabba l-intensifikazzjoni tal-ambitu u l-iskala tal-investigazzjonijiet, iTrace saret għodda progressivament vitali: a) fil-ġenerazzjoni ta' informazzjoni azzjonabbli ta' politika dwar trasferimenti illeċiti ta' armi f'reġjuni fejn hemm konflitti, b'mod partikolari f'reġjuni speċifiċi ta' tħassib għall-Istati Membri tal-UE; b) fl-għarfien fi żmien reali tal-kummerċ illeċitu globali ta' armi; c) fl-ipprofilar tad-devjazzjoni biex titjieb il-kapaċità tal-awtoritajiet tal-UE għall-kontroll tal-esportazzjoni biex jivvalutaw ir-riskji ta' devjazzjoni qabel l-esportazzjoni; u d) fil-faċilitazzjoni tal-qsim ta' informazzjoni ma' korpi tan-NU, internazzjonali, reġjonali u nazzjonali li normalment ftit li xejn huma konnessi.
      1.2.   Din id-Deċiżjoni għandha għalhekk l-għan li tkompli l-ħidma tal-proġett pilota taħt id-Deċiżjoni tal-Kunsill 2013/698/PESK billi tkompli tipprovdi persuni li jfasslu l-politika, esperti ta' kontroll tal-armi u uffiċjali ta' kontroll tal-esportazzjoni tal-armi b'informazzjoni sistematikament kompilata u rilevanti, li tippermettilhom jiżviluppaw strateġiji effettivi u bbażati fuq l-evidenza għall-ġlieda kontra l-proliferazzjoni kontra t-tixrid illeċitu ta' armi konvenzjonali u l-munizzjon tagħhom sabiex titjieb is-sigurtà internazzjonali u reġjonali. B'hekk, hija ser tkompli tappoġġahom sabiex jikkombinaw strateġija reattiva ta' suċċess ma' azzjoni preventiva adegwata biex jiġu indirizzati l-forniment u d-domanda illeċiti, u biex jiġi żgurat kontroll effettiv ta' armi konvenzjonali f'pajjiżi terzi.
      1.3.   Din id-Deċiżjoni tipprevedi t-tkomplija tal-manutenzjoni u titjib ulterjuri tas-sistema online pubblikament aċċessibbli tal-iTrace, li tittraċċa SALW illeċiti u armi konvenzjonali illeċiti oħrajn u munizzjon, li timmarka tipi ta' armi speċifiċi, fornituri, vetturi ta' trasferiment u destinatarji illeċiti. B'enfasi fuq ir-reġjuni milquta minn konflitt, iTrace sservi bħala mekkaniżmu globali ta' rappurtar li tippermetti lill-gvernijiet nazzjonali jimmonitorjaw it-traffikar tas-SALW u tal-armi konvenzjonali oħrajn u munizzjon u jagħmlu dijanjosi ta' każijiet ta' devjazzjoni.
      2.   Objettivi ġenerali

      L-Azzjoni deskritta hawn taħt ser tappoġġa ulterjorment lill-komunità internazzjonali fil-ġlieda kontra l-impatt destabbilizzanti tad-devjazzjoni u t-traffikar ta' SALW u ta' armi konvenzjonali oħrajn u munizzjon. Hija ser tkompli tipprovdi lil dawk li jfasslu l-politika, l-esperti ta' kontroll tal-armi u l-uffiċjali ta' kontroll tal-esportazzjoni tal-armi b'informazzjoni rilevanti, li tippermettilhom jiżviluppaw strateġiji effettivi għall-ġlieda kontra l-proliferazzjoni bbażati fuq l-evidenza kontra t-tixrid illeċitu ta' SALW u ta' armi konvenzjonali u munizzjon oħrajn sabiex titjieb is-sigurtà internazzjonali u reġjonali. B'mod speċifiku, l-Azzjoni ser tipprovdi:

                  (a)

                  informazzjoni konkreta dwar it-traffikar ta' SALW u ta' armi konvenzjonali oħrajn meħtieġa għall-monitoraġġ tal-implimentazzjoni b'mod effettiv tal-Programm ta' Azzjoni tan-NU dwar il-Kummerċ Illeċitu ta' SALW;

                  (b)

                  informazzjoni konkreta biex tissaħħaħ l-implimentazzjoni tal-istrument Internazzjonali tat-Traċċar;

                  (c)

                  informazzjoni konkreta għat-traċċar ta' rotot u entitajiet maġġuri involuti fil-forniment ta' armi konvenzjonali u munizzjon lejn ir-reġjuni milquta mill-konflitt jew lill-organizzazzjonijiet terroristiċi internazzjonali u biex tipprovdi evidenza ta' gruppi u individwi attivi fil-kummerċ illeċitu, b'appoġġ tal-proċedimenti legali nazzjonali;

                  (d)

                  kooperazzjoni msaħħa bejn organi u missjonijiet tan-NU u organizzazzjonijiet internazzjonali oħra, fil-qasam tat-traċċar ta' SALW u ta' armi konvenzjonali oħrajn, u l-forniment ta' informazzjoni b'appoġġ direttament tal-mekkaniżmi ta' monitoraġġ eżistenti, inkluż is-Sistema ta' Ġestjoni tar-Reġistrar u t-Traċċar ta' Armi Illeċiti tal-INTERPOL (iARMS), li hija komplimentari għal iTrace u li magħha ser tkun żgurata koordinazzjoni kontinwa;

                  (e)

                  informazzjoni rilevanti biex jiġu identifikati oqsma ta' prijorità għall-kooperazzjoni u l-assistenza internazzjonali fil-ġlieda effettiva kontra d-devjazzjoni u t-traffikar ta' SALW u ta' armi konvenzjonali oħrajn u munizzjon, bħall-finanzjament għal proġetti fir-rigward tas-sigurtà ta' ħażniet u/jew il-ġestjoni tal-fruntieri;

                  (f)

                  mekkaniżmu għall-assistenza fil-monitoraġġ tal-implimentazzjoni tal-ATT, speċifikament għall-identifikazzjoni tad-devjazzjoni ta' armi konvenzjonali trasferiti kif ukoll għall-assistenza lill-gvernijiet fil-valutazzjoni tar-riskju ta' devjazzjoni qabel l-esportazzjoni ta' armi konvenzjonali, speċifikament ir-riskju ta' devjazzjoni fil-pajjiż fejn isir ix-xiri jew l-esportazzjoni mill-ġdid taħt kondizzjonijiet mhux mixtieqa.

            3.   Sostenibbiltà u eżiti ta' proġett fit-tul

      L-Azzjoni ser issaħħaħ qafas durevoli għall-monitoraġġ sostnut tat-tixrid illeċitu ta' SALW u ta' armi konvenzjonali oħrajn u munizzjon. Mistennija li ssaħħaħ b'mod sostanzjali l-informazzjoni eżistenti relatata mal-armi u li tappoġġa b'mod sinifikanti l-iżvilupp immirat tal-kontroll effettiv tal-armi konvenzjonali u l-linji ta' politika ta' kontroll tal-esportazzjoni tal-armi. B'mod speċifiku, il-proġett ser:

                  (a)

                  jiżviluppa ulterjorment sistema ta' ġestjoni ta' informazzjoni li ser tiżgura l-ġbir u l-analiżi fit-tul tad-data dwar armi konvenzjonali illeċiti;

                  (b)

                  jipprovdi lil dawk li jfasslu l-politika u lill-esperti għodda biex jiġu definiti strateġiji aktar effettivi u oqsma ta' prijorità ta' assistenza u kooperazzjoni (pereżempju, billi jiġu identifikati l-kooperazzjoni subreġjonali jew reġjonali, il-koordinazzjoni u l-mekkaniżmi ta' kondiviżjoni ta' informazzjoni li jeħtieġ li jiġu stabbiliti jew imsaħħa, billi jiġu identifikati ħażniet nazzjonali li mhumiex siguri, ġestjoni mhux adegwata ta' inventarji, rotot ta' trasferiment illeċiti, kontrolli dgħajfa tal-fruntieri, u kapaċitajiet insuffiċjenti tal-infurzar tal-liġi);

                  (c)

                  ikollu l-flessibbiltà integrali biex jiġġenera l-informazzjoni rilevanti ta' politika, irrispettivament mir-rekwiżiti ta' politika li jinbidlu rapidament;

                  (d)

                  iżid sostanzjalment l-effikaċja ta' organizzazzjonijiet u individwi internazzjonali li jimmonitoraw l-armi billi jipprovdi mekkaniżmu ta' kondiviżjoni tal-informazzjoni ta' ambitu dejjem jespandi.

            4.   Deskrizzjoni tal-Azzjoni

      4.1.   Proġett 1: Tisħiħ tas-sistema globali ta' ġestjoni ta' informazzjoni dwar it-traċċar ta' armi u l-portal tal-immappjar online iTrace

      4.1.1.   Objettiv tal-proġett

      Il-proġett ser isaħħaħ is-software tal-iTrace, li kien inizjalment żviluppat mill-CAR għall-proġett implimentat skont it-termini tad-Deċiżjoni 2013/698/PESK, u jżid il-faċilità tal-użu tas-sistema. It-titjib jinkludi: analiżi aħjar ta' data; l-iżvilupp ta' “user functions suite”, li tagħti lil gruppi speċifiċi ta' utenti struzzjonijiet ċari dwar kif jiksbu l-massimu mill-użu tas-sistema; inġestjoni ta' data b'veloċità kbira (inkluż l-istreaming bis-satellita); aġġornament istantanju ta' dokumenti ta' politika; applikazzjoni mobbli iTrace, li ser taħdem fuq apparati iOS® and Android®; u rfinar fid-database biex takkomoda firxa dejjem tiżdied ta' armi u komponenti.
      4.1.2.   Attivitajiet tal-proġett

      L-attivitajiet li ġejjin ser jitwettqu fil-qafas ta' dan il-proġett:

                  (a)

                  Is-sistema ser tiġi msaħħa biex tkun tista' ssir il-ġenerazzjoni ta' analiżi sofistikata, pluriennali tat-tendenzi tat-traffikar ta' armi. L-irfinar se jinkludi kapaċitajiet ta' mistoqsijiet dwar data u viżwalizzazzjoni, li ser jippermetti lill-utenti jinvestigaw relazzjonijiet kumplessi bejn settijiet kbar ta' data.

                  (b)

                  L-iżvilupp ta' user functions suite, li ser tipprovdi interfaċċa spjegattiva bejn il-paġna tal-login tal-iTrace u l-portal innifsu. Din is-suite ser tkun irranġata b'mod tematiku u jkollha struzzjonijiet bil-vidjo mmirati lejn gruppi ta' utenti speċifiċi (eż. dawk li jfasslu l-politika dwar il-kontroll tal-armi jew uffiċjali għall-ħruġ ta' liċenzji tal-esportazzjoni), tippreżenta funzjonijiet speċifiċi tas-sistema (eż. il-ġenerazzjoni ta' statistika ta' devjazzjoni jew ta' profili tal-pajjiżi), u tipprovdi gwida dwar tiftixiet avvanzati u l-użu tad-data. Din is-suite ser ikollha wkoll funzjoni ta' għajnuna interattiva rranġata skont mistoqsijiet frekwenti.

                  (c)

                  Is-sistema ser tiġi modifikata biex ikun jista' jsir aġġornament istantanju ta' informazzjoni speċifika għal pajjiż (inklużi rapporti nazzjonali, leġiżlazzjoni u strumenti ta' kontroll tal-armi). Is-sistema ser terġa' ssib l-informazzjoni, fi żmien reali, minn firxa ta' bażijiet tad-data eżistenti, li tippermetti tiftix rapidu u l-ġbir ta' dokumenti ta' politika fuq l-applikazzjoni tal-mobile (ara 4.1.2 (e) hawn taħt).

                  (d)

                  Is-sistema ser tiġi kkonfigurata mill-ġdid sabiex tippermetti l-inġestjoni ta' data tal-MS Excel® u ta' applikazzjonijiet oħra bbażati fuq spreadsheets permezz ta' uplink bis-satellita. Dan l-iżvilupp huwa mistenni jżid il-veloċità tad-dħul tad-data b'fattur ta' ħamsa. Il-ġbir ta' data f'volumi kbar (l-aktar fl-Iraq u s-Sirja) irrenda dan l-iżvilupp bħala wieħed essenzjali.

                  (e)

                  Bi tweġiba għad-domanda mill-utenti, il-proġett ser jiżviluppa verżjoni ridotta ta' iTrace, li hija maħsuba biex taħdem fuq apparati iOS® u Android®. L-għan ta' din l-applikazzjoni ser ikun li jiżgura l-aċċess minn min ifassal il-politika għall-elementi ta' ttraċċar ġeospazjali, is-sorveljanza tad-devjazzjoni u d-dokumenti tal-pajjiż tal-iTrace minn kwalunkwe pjattaforma u fi kwalunkwe forum.

                  (f)

                  Is-sistema ser tiġi modifikata biex takkomoda databases ġodda, biex tirrifletti l-firxa akbar ta' armi, munizzjon, partijiet komponenti, u vetturi militari identifikati waqt l-operazzjonijiet estiżi tal-CAR fl-2013-15.

            4.1.3.   Riżultati tal-proġett

      Il-proġett ser:

                  (a)

                  jippermetti lil kwalunkwe utent online jfittex post, pajjiż, reġjun jew kontinent partikolari fid-dinja;

                  (b)

                  jidentifika u jagħti evidenza viżwali ta' SALW u armi konvenzjonali oħrajn u munizzjon iddevjati jew traffikati f'dak il-post, pajjiż, reġjun jew kontinent;

                  (c)

                  jimmarka d-dati ta' trasferiment, ir-rotot ta' forniment illeċiti u t-traffikanti involuti għal kwalunkwe oġġett (minn eluf) ta' SALW u armi konvenzjonali oħrajn u munizzjon traffikati fuq mappa tad-dinja online;

                  (d)

                  awtomatikament isib każijiet simili (SALW u armi konvenzjonali jew munizzjon oħrajn tal-istess tip, il-pajjiż ta' manifattura jew is-serje ta' produzzjoni) u jimmarka dawk l-oġġetti, u l-postijiet fejn jinsabu, fuq mappa tad-dinja online;

                  (e)

                  jidentifika u jimmarka l-konnessjonijiet bejn it-tipi ta' SALW u armi konvenzjonali oħrajn u munizzjon iddevjati jew traffikati, jew il-partijiet fi traffikar internazzjonali;

                  (f)

                  jiġġenera rapporti komprensivi (pereżempju l-iskala ta' devjazzjoni f'pajjiż partikolari jew l-oriġini ta' armi konvenzjonali ddevjati), li jkunu jistgħu jitniżżlu f'format PDF;

                  (g)

                  jospita, skont il-pajjiż jew globalment, id-dokumentazzjoni eżistenti rilevanti għall-politika dwar trasferimenti ta' SALW u ta' armi konvenzjonali oħrajn u munizzjon, inkluż rapporti nazzjonali dwar l-esportazzjoni ta' armi, rapporti tal-pajjiż għar-Reġistru Konvenzjonali tan-NU u l-Programm ta' Azzjoni tan-NU dwar il-Kummerċ Illeċitu fis-SALW, it-test ta' strumenti nazzjonali, reġjonali u internazzjonali, u rapporti vverifikati dwar trasferimenti illeċiti ta' SALW u armi konvenzjonali oħrajn u munizzjon kompilati mill-gruppi tan-NU għall-monitoraġġ tas-sanzjonijiet, organizzazzjonijiet tas-soċjetà ċivili u l-mezzi ta' komunikazzjoni tal-aħbarijiet internazzjonali;

                  (h)

                  jagħmel streaming ta' data li tkun kompatibbli mal-iARMS tal-INTERPOL, li ser tippermetti lill-INTERPOL tqabbel b'mod transversali l-armi ta' kriminalità fl-iARMS mal-informazzjoni ġġenerata bl-iTrace dwar armi illeċiti;

                  (i)

                  jipproduċi statistika dwar id-devjazzjoni biex jappoġġa lill-esperti ta' kontroll ta' armi konvenzjonali fl-identifikazzjoni ta' oqsma ta' prijorità, l-assistenza u l-kooperazzjoni, u biex jgħin lil-awtoritajiet nazzjonali ta' liċenzja tal-esportazzjoni ta' armi fl-identifikazzjoni tar-riskji ta' devjazzjoni konkreti.

            4.1.4.   Indikaturi tal-implimentazzjoni tal-proġett

      Il-proġett ser ikompli jsostni u jsaħħaħ sistema ta' ppjanar online, libera, aċċessibbli pubblikament, mingħajr ebda restrizzjoni fuq il-benefiċjarji potenzjali.
      4.1.5.   Benefiċjarji tal-proġett

      L-iTrace ser tkompli tipprovdi informazzjoni dejjem aktar komprensiva espliċitament immirata lejn, iżda mhux limitata għal: dawk li jfasslu l-politika nazzjonali ta' kontroll tal-armi; l-aġenziji tal-liċenzja tal-esportazzjoni ta' armi; organizzazzjonijiet reġjonali u internazzjonali (inklużi gruppi ta' monitoraġġ tas-sanzjonijiet tan-NU, missjonijiet tan-NU għaż-żamma tal-paċi, l-UNODC, l-UNODA u l-INTERPOL); organizzazzjonijiet mhux governattivi ta' riċerka (inklużi ċ-Ċentru Internazzjonali għall-Konverżjoni ta' Bonn (BICC), il-Grupp għar-Riċerka u l-Informazzjoni dwar il-Paċi (GRIP), l-Istitut ta' Riċerka ta' Stokkolma dwar il-Paċi Internazzjonali (SIPRI), u l-Istħarriġ dwar l-Armi Ħfief); organizzazzjonijiet ta' protezzjoni (inklużi l-Amnesty International u l-Human Rights Watch) u l-mezzi ta' komunikazzjoni tal-aħbarijiet internazzjonali.
      4.2.   Proġett 2: Investigazzjonijiet fuq il-post meħtieġa biex ifornu aktar lis-sistema iTrace b'evidenza dokumentarja f'ħin reali dwar id-devjazzjoni u t-traffikar ta' SALW u ta' armi konvenzjonali oħrajn u munizzjon, u informazzjoni rilevanti oħra.

      4.2.1.   Objettiv tal-proġett

      Il-proġett ser iwettaq riċerka fuq il-post ta' SALW u armi konvenzjonali oħrajn u munizzjon li jiċċirkulaw fiż-żoni milquta mill-konflitt. Il-proġett ser jespandi l-kamp ta' applikazzjoni ġeografiku kontinwament u ser jagħti prijorità lil ħafna pajjiżi ta' tħassib partikolari għall-Istati Membri tal-UE, inklużi, fost l-oħrajn, ir-Repubblika Ċentru-Afrikana, l-Iraq, il-Libja, il-Mali, is-Sudan t'Isfel, is-Somalja u s-Sirja. L-istabbiliment ta' ftehimiet formali għall-kondiviżjoni ta' informazzjoni ma' firxa ta' organizzazzjonijiet, fosthom Missjonijiet tan-NU, ser jiffaċilita l-proġett, bħalma ser tiffaċilitah is-sottomissjoni selettiva ta' talbiet formali għal traċċar lill-gvernijiet nazzjonali.
      Barra minn hekk, il-proġett ser ikompli jagħmel riċerka bbażata biss fuq id-dokumentazzjoni u jivverifika informazzjoni eżistenti (inkluż permezz ta' investigazzjonijiet fuq il-post) dwar trasferimenti rilevanti miġbura minn organizzazzjonijiet minbarra l-CAR biex tiddaħħal fis-sistema iTrace.
      4.2.2.   Attivitajiet tal-proġett

      L-attivitajiet li ġejjin ser jitwettqu fil-qafas ta' dan il-proġett:

                  (a)

                  il-mobilizzazzjoni ta' esperti kwalifikati tal-armi biex iwettqu analiżi fuq il-post ta' SALW u armi konvenzjonali illeċiti oħra, munizzjon u materjal relatat irkuprati minn stati milquta mill-konflitt;

                  (b)

                  l-analiżi, ir-rieżami u l-verifika ta' evidenza dokumentata dwar SALW illeċiti u armi konvenzjonali illeċiti, munizzjon u l-utenti tagħhom, inklużi, inter alia, ritratti ta' armi, l-partijiet komponenti u l-immarkar intern u estern tagħhom, l-ippakkjar, dokumentazzjoni tat-trasport marittimu assoċjata u r-riżultati ta' investigazzjonijiet fuq il-post (l-utenti, il-fornituri u r-rotot ta' trasferiment);

                  (c)

                  ir-rieżami u l-verifika ta' evidenza reċenti addizzjonali dwar trasferimenti rilevanti ta' SALW u ta' armi konvenzjonali oħrajn u munizzjon miġbura minn organizzazzjonijiet oħra barra CAR, inklużi rapporti mill-gruppi tan-NU għall-monitoraġġ tas-sanzjonijiet, l-organizzazzjonijiet tas-soċjetà ċivili, u l-mezzi tax-xandir tal-aħbarijiet internazzjonali;

                  (d)

                  l-introduzzjoni tal-evidenza kollha miġbura u riveduta fis-sistema ta' ġestjoni ta' informazzjoni u l-portal tal-immappjar online tal-iTrace;

                  (e)

                  l-identifikazzjoni u l-appoġġ tal-imsieħba lokali biex tiġi żgurata l-ġabra sostnuta ta' data b'appoġġ għall-iTrace matul u lil hinn miż-żmien tal-Azzjoni proposta;

                  (f)

                  il-kollegament li jitkompla mal-gvernijiet tal-UE biex jintgħażlu punti ta' kuntatt nazzjonali minn qabel, u mekkaniżmu ta' koordinazzjoni, sabiex ikun ċċarat l-ambitu tal-investigazzjonijiet tal-CAR, u jittaffew konflitti possibbli ta' interess, qabel l-investigazzjonijiet tagħha.

            Il-proġett ser jiġi implimentat b'mod inkrementali matul il-perijodu sħiħ ta' sentejn tal-proġett iTrace.
      4.2.3.   Riżultati tal-proġett

      Il-proġett ser:

                  (a)

                  jiddokumenta, in situ, l-evidenza fiżika ta' armi u munizzjon konvenzjonali ddevjati jew traffikati fir-reġjuni milquta mill-konflitt;

                  (b)

                  jivverifika u jiżviluppa każijiet ta' traffikar illeċitu minn evidenza miġbura mill-CAR, minn organizzazzjonijiet li għandhom ftehimiet permanenti għall-kondiviżjoni ta' informazzjoni mal-CAR u, kif ikun meħtieġ, minn organizzazzjonijiet oħrajn, dwar armi konvenzjonali u munizzjon iddevjati jew traffikati fir-reġjuni kollha;

                  (c)

                  jipprovdi evidenza viżwali konkreta ta' armi konvenzjonali u munizzjon iddevjati jew traffikati, inklużi ritratti ta' oġġetti, numri tas-serje, marki ta' fabbrika, kaxxi, listi ta' ppakkjar, dokumenti ta' trasport marittimu u ċertifikazzjoni tal-utent aħħari;

                  (d)

                  jiġġenera rapporti testwali ta' attività illeċita, inklużi r-rotot ta' traffikar, l-atturi involuti fid-devjazzjoni jew t-trasferiment illeċitu u l-valutazzjonijiet ta' fatturi kontribwenti (inklużi l-ġestjoni u s-sigurtà ineffettivi ta' ħażniet u n-netwerks ta' forniment illeċitu u deliberatament orkestrati mill-istat);

                  (e)

                  jintroduċi l-evidenza msemmija qabel fis-sistema ta' ġestjoni ta' informazzjoni u l-portal tal-immappjar online tal-iTrace għal disseminazzjoni pubblika totali.

            4.2.4.   Indikaturi tal-implimentazzjoni tal-proġett

      Sa 30 mobilizzazzjoni fuq il-post (inkluża mobilizzazzjoni estiża fejn meħtieġ) matul il-perijodu ta' sentejn biex tiġi ġġenerata evidenza li tiġi introdotta fis-sistema ta' ġestjoni ta' informazzjoni u l-portal tal-immappjar online tal-iTrace.
      4.2.5.   Benefiċjarji tal-proġett

      Jekk jogħġbok ara t-Taqsima 4.1.5 hawn fuq għal lista sħiħa ta' benefiċjarji, li hija identika għall-proġetti kollha elenkati f'din id-Deċiżjoni.
      4.3.   Proġett 3: Sensibilizzazzjoni tal-partijiet interessati u koordinazzjoni internazzjonali

      4.3.1.   Objettiv tal-proġett

      Il-proġett ser jesibixxi l-benefiċċji tal-iTrace għal dawk li jfasslu l-politika internazzjonali u nazzjonali, l-esperti ta' kontroll ta' armi konvenzjonali, u l-awtoritajiet tal-liċenzji tal-esportazzjoni ta' armi. L-inizjattivi ta' sensibilizzazzjoni ser ukoll jkunu mfassla għal aktar koordinazzjoni tal-kondiviżjoni ta' informazzjoni u l-bini ta' sħubiji sostenibbli ma' individwi u organizzazzjonijiet li jistgħu jiġġeneraw l-informazzjoni li tista' tiġi introdotta fis-sistema iTrace.
      4.3.2.   Attivitajiet tal-proġett

      L-attivitajiet li ġejjin ser jitwettqu fil-qafas ta' dan il-proġett:

                  (a)

                  Preżentazzjonijiet mill-persunal tal-CAR għal konferenzi internazzjonali rilevanti dwar il-kummerċ illeċitu f'armi konvenzjonali fl-aspetti kollha tiegħu. Il-preżentazzjonijiet tal-persunal tal-CAR ser ikunu mfassla biex jesibixxu l-iTrace, b'enfasi fuq 1) il-benefiċċji konkreti tagħha għall-assistenza fil-monitoraġġ tal-implimentazzjoni tal-Programm ta' Azzjoni tan-NU, l-ATT, u strumenti internazzjonali rilevanti oħra; 2) l-utilità tagħha fl-identifikazzjoni ta' oqsma ta' prijorità għall-assistenza u l-kooperazzjoni internazzjonali; u 3) l-utilità tagħha bħala mekkaniżmu ta' tfassil ta' profil ta' valutazzjoni tar-riskju għall-awtoritajiet tal-liċenzji tal-esportazzjoni ta' armi;

                  (b)

                  Preżentazzjonijiet tal-persunal tal-CAR lil gvernijiet nazzjonali u operazzjonijiet ta' żamma tal-paċi. Il-preżentazzjonijiet tal-persunal ser ikunu mfassla biex jesibixxu l-iTrace lil dipartimenti ta' missjonijiet rilevanti, jinkoraġġixxu u jiżviluppaw ftehimiet formali għall-kondiviżjoni ta' informazzjoni li jistgħu jiġġeneraw informazzjoni li tista' tiġi introdotta fis-sistema iTrace, kif ukoll biex jgħinu lil dawk li jfasslu l-politika fl-identifikazzjoni ta' oqsma ta' prijorità għall-assistenza u l-kooperazzjoni internazzjonali.

            Il-proġett ser jiġi implimentat matul il-perijodu sħiħ ta' sentejn tal-proġett iTrace.
      4.3.3.   Riżultati tal-proġett

      Il-proġett ser:

                  (a)

                  juri l-utilità tal-iTrace għal dawk li jfasslu l-politika nazzjonali u internazzjonali li jaħdmu fl-implimentazzjoni tal-ftehimiet dwar il-kontroll ta' armi konvenzjonali u l-kontroll tal-esportazzjoni ta' armi (Programm ta' Azzjoni tan-NU, ATT, u strumenti internazzjonali oħra rilevanti) u jevalwaw l-implimentazzjoni tagħhom;

                  (b)

                  jipprovdi informazzjoni rilevanti biex jassisti lil dawk li jfasslu l-politika u l-esperti ta' kontroll ta' armi fl-identifikazzjoni ta' oqsma ta' prijorità għall-assistenza u l-kooperazzjoni internazzjonali u fit-tfassil ta' strateġiji effettivi kontra l-proliferazzjoni;

                  (c)

                  jipprovdi lill-awtoritajiet tal-liċenzji tal-esportazzjoni ta' armi b'informazzjoni dettaljata dwar l-iTrace u l-utilità tagħha għall-valutazzjoni tar-riskju, barra li jipprovdi mezz għal aktar feedback u tisħiħ tas-sistema;

                  (d)

                  jiffaċilita l-kondiviżjoni ta' informazzjoni bejn gvernijiet nazzjonali u l-operazzjonijiet ta' żamma tal-paċi tan-NU, inkluż l-ipproċessar tad-data u analiżi bl-użu tas-sistema tal-iTrace;

                  (e)

                  ikompli jagħmel netwerk grupp li qed jikber ta' esperti ta' kontroll ta' armi konvenzjonali involuti fit-twettiq ta' investigazzjonijiet in situ dwar id-devjazzjoni u t-traffikar ta' armi konvenzjonali u munizzjon;

                  (f)

                  itejjeb il-profil pubbliku tal-intraċċar ta' armi u munizzjon konvenzjonali bħala mezz ta' assistenza fil-monitoraġġ tal-implimentazzjoni tal-Programm ta' Azzjoni tan-NU, l-ATT u strumenti internazzjonali u reġjonali oħra tal-kontroll ta' armi u l-kontroll ta' esportazzjoni ta' armi.

            4.3.4.   Indikaturi tal-implimentazzjoni tal-proġett

      Sa 12-il konferenza ta' sensibilizzazzjoni li attendew il-persunal tal-CAR. Il-konferenzi kollha ser jinkludu preżentazzjonijiet tal-iTrace. L-aġendi u sommarji fil-qosor tal-konferenzi ser jiġu inklużi fir-rapport finali.
      4.3.5.   Benefiċjarji tal-proġett

      Jekk jogħġbok ara t-Taqsima 4.1.5 hawn fuq għal lista sħiħa ta' benefiċjarji, li hija identika għall-proġetti kollha elenkati f'din id-Deċiżjoni.
      4.4.   Proġett 4: rapporti ta' politika tal-iTrace

      4.4.1.   Objettiv tal-proġett

      Il-proġett ser jipprovdi rapporti ta' kwistjonijiet ta' politika ewlenin, meħuda mid-data ġġenerata mill-investigazzjonijiet fuq il-post u ppreżentata fuq is-sistema iTrace. Ir-rapporti ser ikunu maħsuba biex jenfasizzaw oqsma speċifiċi ta' tħassib internazzjonali, inklużi tendenzi maġġuri fit-traffikar ta' armi konvenzjonali u munizzjon, id-distribuzzjoni reġjonali ta' armi u munizzjon traffikati, u oqsma ta' prijorità għall-attenzjoni internazzjonali.
      4.4.2.   Attivitajiet tal-proġett

      Analiżi fil-fond li twassal għall-kompilazzjoni, ir-rieżami, l-editjar u l-pubblikazzjoni ta' massimu ta' għaxar rapporti ta' politika tal-iTrace.
      4.4.3.   Riżultati tal-proġett

      Il-proġett ser:

                  (a)

                  jipproduċi sa għaxar rapporti, kull wieħed bi profil ta' kwistjoni separata ta' tħassib internazzjonali;

                  (b)

                  jiżgura d-distribuzzjoni ta' rapporti ta' politika tal-iTrace lill-Istati Membri kollha tal-UE;

                  (c)

                  ifassal strateġija ta' sensibilizzazzjoni mmirata li tiżgura kopertura globali massima;

                  (d)

                  isostni l-viżibbiltà tal-Azzjoni fl-arena politika u l-mezzi tax-xandir tal-aħbarijiet internazzjonali billi, inter alia, jippreżenta informazzjoni dwar armi illeċiti ta' tħassib topiku; jipprovdi analiżi rilevanti ta' politika b'appoġġ għal proċessi kurrenti ta' kontroll ta' armi u jfassal rapporti biex jipprovdi interess massimu tal-mezzi tax-xandir tal-aħbarijiet internazzjonali.

            4.4.4.   Indikaturi tal-implimentazzjoni tal-proġett

      Massimu ta' għaxar rapporti ta' politika tal-iTrace online prodotti matul iż-żmien tal-Azzjoni proposta u distribwita globalment.
      4.4.5.   Benefiċjarji tal-proġett

      Jekk jogħġbok ara t-Taqsima 4.1.5 hawn fuq għal lista sħiħa ta' benefiċjarji, li hija identika għall-proġetti kollha elenkati f'din id-Deċiżjoni.
      5.   Postijiet

      Il-post għall-Proġett 1 ser ikun ir-Renju Unit. Il-proġett jirrikonoxxi li r-riżultati meħtieġa għal-investigazzjonijiet fuq il-post ma jistgħux jiġu replikati mill-bogħod u l-Proġett 2 ser ikun jeħtieġ mobilizzazzjoni estensiva fuq il-post ta' esperti ta' armi konvenzjonali lejn reġjuni milquta mill-kunflitt. Dawn il-mobilizzazzjonijiet ser jiġu valutati fuq bażi ta' każ b'każ, b'referenza għas-sigurtà, l-aċċess u d-disponibbiltà ta' informazzjoni. Il-CAR diġà għandha kuntatti stabbiliti jew proġetti għaddejjin f'bosta mill-pajjiżi konċernati. Il-Proġett 3 ser jitwettaq f'konferenzi internazzjonali, u f'koordinament ma' gvernijiet nazzjonali u organizzazzjonijiet rilevanti, fid-dinja kollha biex tiġi żgurata l-viżibbiltà tal-proġett. Proġett 4 ser jiġi kompilat fir-Renju Unit.
      6.   Tul ta' żmien

      It-tul ta' żmien totali tal-proġetti hu stmat li jkun ta' 24 xahar.
      7.   Entità ta' implimentazzjoni u l-viżibbiltà tal-UE

      L-implimentazzjoni teknika ta' din id-Deċiżjoni ser tiġi assenjata lill-CAR. Il-CAR ser twettaq il-kompitu tagħha taħt ir-responsabbiltà tar-RGħ.
      Il-CAR ħarġet minn netwerk dejjem jikber ta' investigaturi ta' armi, li kienu l-pijunieri fl-identifikazzjoni u l-ittraċċar ta' armi konvenzjonali u munizzjon sa mill-2006. Il-CAR tiffoka fuq l-identifikazzjoni u l-ittraċċar ta' armi fuq l-art. Dan l-approċċ ta' studju ta' każ individwali, u l-kapaċità teknika meħtieġa biex jiġi implimentat, huma essenzjali għall-ippjanar b'mod komprensiv tad-devjazzjoni ta' armi konvenzjonali għal u ġewwa pajjiżi f'konflitt, li attwalment mhux qed tiġi monitorata biżżejjed mill-komunità internazzjonali. Biex tagħmel dan, il-CAR tibgħat timijiet żgħar ta' investigaturi, b'għarfien espert ta' 10 snin jew aktar speċifiku għall-armi, f'żoni milquta mill-konflitt biex jeżaminaw u jiddokumentaw armi illeċiti in situ.
      Sa minn Mejju 2013, il-CAR bagħtet fuq il-post persunal fi 18-il reġjun milquta minn konflitt, appoġġat seba' gruppi tan-NU għall-monitoraġġ tas-sanzjonijiet, kellha ftehimiet formali għall-kondiviżjoni tal-informazzjoni ma' żewġ missjonijiet ta' żamma tal-paċi tan-NU, u tat għajnuna teknika lil żewġ missjonijiet tal-PSDK. Hija pprovdiet ukoll sostenn tekniku regolari lil seba' gvernijiet nazzjonali dwar l-identifikazzjoni u l-intraċċar ta' armi. Il-CAR tibqa' l-unika organizzazzjoni, barra mis-sistema tan-NU, dedikata esklussivament għall-identifikazzjoni u l-ittraċċar ta' armi konvenzjonali, munizzjon u materjal relatat, fuq il-post, f'konflitti armati kontemporanji.
      Fil-25 ta' Novembru 2013, id-Deċiżjoni 2013/698/PESK awtorizzat lill-CAR biex tfassal u timplimenta l-iTrace. L-iTrace hija mekkaniżmu ta' rappurtar globali dwar armi ħfief u ta' kalibru żgħir illeċiti u armi konvenzjonali oħrajn u munizzjon illeċiti.. Fil-fażi pilota tiegħu (iTrace I), il-proġett iffoka primarjament fuq id-dokumentazzjoni ta' armi illeċiti fl-Afrika sub-Saħarjana, b'fokus addizzjonali fil-Lvant Nofsani (l-Iraq u s-Sirja), kif ukoll l-introduzzjoni tas-sejbiet fis-sistema iTrace. Il-proġett, sa issa, għandu ddokumentati aktar minn 200 000 oġġett, li huma armi, munizzjon u materjal relatat li jiċċirkola f'reġjuni milquta mill-konflitt.
      Il-CAR għandha tieħu l-miżuri kollha adatti biex tippubbliċizza l-fatt li l-Azzjoni ġiet iffinanzjata mill-Unjoni. Tali miżuri ser jitwettqu skont il-Manwal tal-Kummissjoni dwar il-Kommunikazzjoni u l-Viżibbiltà għall-Azzjonijiet Esterna tal-Unjoni Ewropea stipulat u ppubblikat mill-Kummissjoni.
      B'dan il-mod, il-CAR ser tiżgura l-viżibbiltà tal-kontribut tal-Unjoni b'kummerċjalizzazzjoni u pubbliċità adatti, li jenfasizzaw ir-rwol tal-Unjoni, jiżguraw it-trasparenza tal-azzjonijiet tagħha, u s-sensibilizzazzjoni dwar ir-raġunijiet għad-Deċiżjoni kif ukoll l-appoġġ tal-Unjoni għad-Deċiżjoni u r-riżultati ta' dan l-appoġġ. Il-materjal prodott bil-proġett ser juri b'mod prominenti l-bandiera tal-Unjoni f'konformità mal-linji gwida tal-Unjoni għall-użu u r-riproduzzjoni preċiżi tal-bandiera.
      8.   Rappurtar

      Il-CAR ser tħejji rapporti narrattivi kull tliet xhur.

         (1)  Deċiżjoni tal-Kunsill 2013/698/PESK tal-25 ta' Novembru 2013 b'appoġġ għal mekkaniżmu ta' globali rappurtar dwar armi ħfief u ta' kalibru żgħir illeċiti u armi konvenzjonali oħrajn u munizzjoni illeċiti biex jitnaqqas ir-riskju tal-kummerċ illeċitu tagħhom (ĠU L 320, 30.11.2013, p. 34).


title: Deċiżjoni ATLANTA/6/2009 tal-Kumitat politiku u ta’ sigurtà tat- 22 ta' Lulju 2009 dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja (Atalanta)

text:
               24.7.2009

               MT

               Il-Ġurnal Uffiċjali tal-Unjoni Ewropea

               L 192/68

         DEĊIŻJONI ATLANTA/6/2009 TAL-KUMITAT POLITIKU U TA’ SIGURTÀ
   tat-22 ta' Lulju 2009
   dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja (Atalanta)
   (2009/559/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tielet subparagrafu tal-Artikolu 25 tiegħu,
   Wara li kkunsidra l-Azzjoni Konġunta tal-Kunsill 2008/851/PESK tal-10 ta’ Novembru 2008 dwar l-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja (1) (Atalanta), u b’mod partikolari l-Artikolu 6(1) tagħha,
   Billi:

               (1)

               Skont l-Artikolu 6(1) tal-Azzjoni Konġunta 2008/851/PESK, il-Kunsill awtorizza lill-Kumitat Politiku u ta’ Sigurtà (KPS) biex jieħu deċiżjonijiet dwar il-ħatra tal-Kmandant tal-Forza tal-UE.

               (2)

               Fis-17 ta’ Marzu 2009, il-KPS adotta d-Deċiżjoni Atalanta/1/2009 (2) li taħtar lill-Kaptan (Forza Navali) Juan GARAT CARAMÉ bħala Kmandant tal-Forza tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja.

               (3)

               Il-Kmandant tal-Operazzjoni tal-UE rrakkomanda li jinħatar il-Komodor Peter BINDT bħala Kmandant ġdid tal-Forza tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja.

               (4)

               Il-Kumitat Militari tal-UE appoġġa dik ir-rakkomandazzjoni.

               (5)

               Skont l-Artikolu 6 tal-Protokoll dwar il-pożizzjoni tad-Danimarka anness għat-Trattat dwar l-Unjoni Ewropea u għat-Trattat li jistabbilixxi l-Komunità Ewropea, id-Danimarka ma tipparteċipax fl-elaborazzjoni u l-implimentazzjoni ta’ deċiżjonijiet u azzjonijiet tal-Unjoni Ewropea li għandhom implikazzjonijiet ta’ difiża.

         IDDEĊIEDA KIF ĠEJ:
   Artikolu 1
   Il-Komodor Peter BINDT huwa b’dan maħtur Kmandant tal-Forza tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja.
   Artikolu 2
   Din id-Deċiżjoni għandha tieħu effett fit-13 ta’ Awwissu 2009.

      Magħmul fi Brussell, it-22 ta' Lulju 2009.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 301, 12.11.2008, p. 33.

      (2)  ĠU L 76, 24.3.2009, p. 45.


title: Deċiżjoni tal-Kunsill 2011/332/PESK tas- 7 ta’ Ġunju 2011 li temenda d-Deċiżjoni 2011/137/PESK dwar miżuri restrittivi fid-dawl tas-sitwazzjoni fil-Libja

text:
               8.6.2011

               MT

               Il-Ġurnal Uffiċjali tal-Unjoni Ewropea

               L 149/10

         DEĊIŻJONI TAL-KUNSILL 2011/332/PESK
   tas-7 ta’ Ġunju 2011
   li temenda d-Deċiżjoni 2011/137/PESK dwar miżuri restrittivi fid-dawl tas-sitwazzjoni fil-Libja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fit-28 ta’ Frar 2011, il-Kunsill adotta d-Deċiżjoni 2011/137/PESK dwar miżuri restrittivi fid-dawl tas-sitwazzjoni fil-Libja (1).

               (2)

               Id-Deċiżjoni 2011/137/PESK għandha tiġi emendata sabiex jittieħed kont ta’ arranġamenti speċifiċi għal miżuri restrittivi applikabbli għall-awtoritajiet tal-port.

               (3)

               Fid-dawl tal-gravità tas-sitwazzjoni fil-Libja, għandhom jiġu inklużi entitajiet addizzjonali fil-lista ta’ persuni u entitajiet suġġetti għal miżuri restrittivi mniżżla fl-Anness IV tad-Deċiżjoni 2011/137/PESK,

         ADOTTA DIN ID-DEĊIŻJONI:
   Artikolu 1
   Fl-Artikolu 6 tad-Deċiżjoni 2011/137/PESK jiżdied il-paragrafu li ġej:

      “2a.   Il-projbizzjoni li jitqiegħdu fondi, assi finanzjarji jew riżorsi ekonomiċi għad-dispożizzjoni tal-persuni jew l-entitajiet imsemmija fil-paragrafu 1(b), safejn hi applika għall-awtoritajiet tal-port, ma għandhiex timpedixxi l-eżekuzzjoni, sal-15 ta’ Lulju 2011, ta’ kuntratti konklużi qabel id-data tad-dħul fis-seħħ ta’ din id-Deċiżjoni, ħlief għal kuntratti relatati maż-żejt, gass u prodotti raffinati.”

   Artikolu 2
   L-entitajiet elenkati fl-Anness ta’ din id-Deċiżjoni jiżdiedu mal-lista li tinsab fl-Anness IV tad-Deċiżjoni 2011/137/PESK.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-7 ta’ Ġunju 2011.

            Għall-Kunsill

            Il-President

         MARTONYI J.

      (1)  ĠU L 58, 3.3.2011, p. 53.

      ANNESS

         Entitajiet imsemmija fl-Artikolu 2

                  Isem

                  Informazzjoni identifikattiva

                  Raġunijiet

                  Data tal-elenkar

                  1.

                  Awtorità portwarja ta' Tripli

                  Awtorità Portwarja: Socialist Ports Company (fir-rigward tal-operat tal-port ta' Tripli)
                  Tel +218 21 43946

                  Taħt il-kontroll tar-reġim ta' Qadhafi

                  7.06.2011

                  2.

                  Awtorità portwarja ta' Al Khoms

                  Awtorità Portwarja: Socialist Ports Company (fir-rigward tal-operat tal-port ta' Tripli)
                  Tel +218 21 43946

                  Taħt il-kontroll tar-reġim ta' Qadhafi

                  7.06.2011

                  3.

                  Awtorità portwarja ta' Brega

                  Taħt il-kontroll tar-reġim ta' Qadhafi

                  7.06.2011

                  4.

                  Awtorità portwarja ta' Ras Lanuf

                              Awtorità Portwarja: Veba Oil Operations BV

                              Indirizz: PO Box 690

                              Tripli, Libja

                              Tel: +218 21 333 0081

                  Taħt il-kontroll tar-reġim ta' Qadhafi

                  7.06.2011

                  5.

                  Awtorità portwarja ta' Zawia

                  Taħt il-kontroll tar-reġim ta' Qadhafi

                  7.06.2011

                  6.

                  Awtorità portwarja ta' Zuwara

                              Awtorità Portwarja: Awtorità Portwarja ta' Zuara

                              PO Box 648

                              Port Affaris and Marine Transport

                              Tripli

                              Libja

                              Tel +218 25 25305

                  Taħt il-kontroll tar-reġim ta' Qadhafi

                  7.06.2011


title: Deċiżjoni tal-Parlament Ewropew tat-23 ta' April 2009 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima IV - Qorti tal-Ġustizzja

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/74

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima IV – Qorti tal-Ġustizzja
   (2009/635/KE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),

               —

               wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2007 - Volum I (C6–0418/2008) (2),

               —

               wara li kkunsidra r-rapport annwali tal-Qorti tal-Ġustizzja għall-awtorità ta’ kwittanza dwar il-verifiki interni mwettqa fl-2007,

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2007, flimkien mat-tweġibiet tal-istituzzjonijiet li ġew verifikati (3),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet u l-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (4),

               —

               wara li kkunsidra l-Artikolu 272(10) u l-Artikoli 274, 275 u 276 tat-Trattat tal-KE,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0151/2009),

               1.

               Jagħti l-kwittanza lir-Reġistrar tal-Qorti tal-Ġustizzja dwar l-implimentazzjoni tal-baġit tagħha għas-sena finanzjarja 2007;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Dejta, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU L 77, 16.3.2007.

      (2)  ĠU C 287, 10.11.2008, p. 1.

      (3)  ĠU C 286, 10.11.2008, p. 1.

      (4)  ĠU C 287, 10.11.2008, p. 111.

      (5)  ĠU L 248, 16.9.2002, p. 1.
   RIŻOLUŻŻJONI TAL-PARLAMENT EWROPEW
   tat-23 ta’ April 2009
   li tinkludi kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima IV – Qorti tal-Ġustizzja
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),

               —

               wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2007 - Volum I (C6–0418/2008) (2),

               —

               wara li kkunsidra r-rapport annwali tal-Qorti tal-Ġustizzja għall-awtorità ta’ kwittanza dwar il-verifiki interni mwettqa fl-2007,

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2007, flimkien mat-tweġibiet tal-istituzzjonijiet li ġew verifikati (3),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet u l-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (4),

               —

               wara li kkunsidra l-Artikolu 272(10) u l-Artikoli 274, 275 u 276 tat-Trattat tal-KE,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0151/2009),

               1.

               Jinnota li fl-2007 il-Qorti Ewropea tal-Ġustizzja (ECJ) kellha approprjazzjonijiet ta’ impenn disponibbli li jammontaw għal total ta’ EUR 275 miljun (2006: EUR 252 miljun (6)), b’rata ta’ utilizzazzjoni ta’ 96,84 %, ogħla mis-sena l-oħra;

               2.

               Jinnota b’sodisfazzjon l-adozzjoni mill-ECJ f’Lulju 2007 ta’ kodiċi ta’ kondotta li japplika għall-Membri u l-ex Membri tal-Qorti tal-Ġustizzja, il-Qorti tal-Ewwel Istanza u t-Tribunal tas-Servizz Ċivili (7), inkluż l-obbligu li titressaq dikjarazzjoni tal-interessi finanzjarji lill-President tal-ECJ; jenfasizza, madankollu, ir-rikjesta ripetuta tiegħu, fl-interess tat-trasparenza, anki fin-nuqqas ta’ rekwiżiti legal fil-preżent, għall-pubblikazzjoni ta’ dikjarazzjonijiet konkreti, pereżempju fuq il-websajt tal-ECJ; jipproponi wkoll li jinħatar uffiċjal ta’ sorveljanza indipendenti li jkollu l-kariga li kull sena jirrapporta pubblikament id-dikjarazzjonijiet li jirċievi sabiex jiġu żgurati sorveljanza u kontroll kredibbli;

               3.

               Jinnota li fl-2007, in-numru ta’ uffiċjali u aġenti fis-servizz (membri ta’ staff temporanju u aġenti kuntrattwali) żdied matul is-sena b’7.9 % għal total ta’ 1 928, prinċipalment minħabba l-adeżjoni tal-Bulgarija u r-Rumanija;

               4.

               Jilqa’ t-titjib fir-reklutaġġ ta’ pesunal kwalifikat, kopert mir-Regolamenti tal-persunal fuq il-bażi ta’ kompetizzjonijiet organizzati mill-EPSO, u wkoll fit-trattament ta’ ċertu diffikultajiet rigward ċertu pożizzjonijiet (speċjalment interpreti u speċjalisti tal-IT);

               5.

               Jinnota li f’punt 11.19 tar-Rapport Annwali tagħha għall-2007 il-Qorti Ewropea tal-Awdituri (ECA) għamlet il-kummenti li ġejjin: “id-deċiżjoni tal-kumitat amministrattiv tal-ECJ fir-rigward tar-reklutaġġ u l-impjieg ta’ persunal kuntrattwali ma jistipulax xi proċedura ta’ għażla għal ‘staff kuntrattwali għal ħidmiet awżiljarji’ […]. B'konsegwenza, m’hemm l-ebda proċedura ta’ għażla formali stabbilita mill-Qorti tal-Ġustizzja għar-reklutaġġ ta’ persunal taħt kuntratti fuq tul ta’ żmien qasir biex dan jieħu post ċertu persuni li ma jkunux kapaċi jwettqu dmirijiethom”;

               6.

               Jappoġġja l-opinjoni tal-ECA li, minħabba n-nuqqas ta’ proċeduri ta’ għażla speċifiċi għal staff kuntrattwali għal ħidmiet awżiljarji “(inkluż, per eżempju, l-użu ta’ kumitati ta’ għażla) ‘[…] id-dispożizzjonijiet applikati fil-Qorti tal-Ġustizzja ma jiżgurawx li f’każijiet bħal dawn ir-rekwiżiti relevanti stipulati fil-‘Kundizzjonijiet tal-Impjieg ta’ ħaddiema oħra tal-Komunitajiet Ewropej’ huma segwiti għal kollox u li kull riskju ta’ għażla mhux oġġettiva huwa evitat”; jitlob għalhekk li proċeduri ta’ għażla xierqa jidħlu fis-seħħ għal din il-kategorija ta’ staff kuntrattwali wkoll;

               7.

               Jesprimi s-sodisfazzjon tiegħu li, mill-1 ta’ Ottubru 2007, inħolqu żewġ unitajiet ta’ amministrazzjoni separati (unità tal-verifika interna u unità tal-verifika) b’żewġ kapijiet tal-unità differenti, li ttemm sitwazzjoni kkritikata fis-snin li għaddew kemm mill-ECA kif ukoll mill-Parlament fejn il-kap tas-Servizz tal-Verifika Interna kien responsabbli għal verifika ex-ante tal-operazzjonijiet tal-uffiċjali li jawtorizzaw;

               8.

               Jinnota b’sodisfazzjon li fit-12 ta’ Diċembru 2007 l-kumitat amministrattiv tal-ECJ emenda l-karta tal-missjoni tal-awditur intern sabiex il-programm ta’ ħidma annwali tal-unità tal-verifika interna jiġi adottat fuq il-bażi ta’ evalwazzjoni tar-riskji attwali li għalihom hija esposta l-organizzazzjoni;

               9.

               Jinnota li proċedura ġdida għar-rimi ta’ assi fissi ġiet introdotta, matul l-2007, fil-kuntest tat-tfassil ta’ sistema integrata ġdida għall-immaniġġjar u l-kontroll finanzjarju (SAP) li ħadet post is-sistema tal-kontijiet u tal-immaniġġjar finanzjarju Sucre-Abac fl-1 ta’ Jannar 2008; jilqa’ l-fatt li s-sistema SAP l-ġdida ġiet żviluppata fuq bażi interistituzzjonali mill-Kunsill, mill-Qorti tal-Awdituri u mill-Qorti tal-Ġustizzja, u b’hekk issarrfet f’iffrankar baġitarju sostanzjali u anke gwadanji fl-effiċjenza għat-tliet istituzzjonijiet involuti;

               10.

               Jilqa’ wkoll il-koperazzjoni istituzzjonali mal-ECA fir-rigward tat-taħriġ, koperazzjoni li ħalliet il-frott;

               11.

               Jilqa’ t-tnaqqis fl-għadd ta’ kuntratti nnegozjati, bħala proporzjon tal-għadd ta’ kuntratti mogħtija, minn 34 % fl-2006 għal 32 % fl-2007 (b’valur ta’ aktar minn EUR 60 000, wara l-emenda tar-Regoli ta’ Implimentazzjoni (8) għar-Regolament Finanzjarju); iħeġġeġ lill-ECJ biex tkompli bl-isforzi tagħha biex tkompli tnaqqas dan il-proporzjon;

               12.

               Jinnota li fil-prattika l-2006 kienet it-tieni sena ta’ attività ġudizzjarja tat-Tribunal tas-Servizz Ċivili stabbilit reċentement wara li beda jopera f’Diċembru tal-2005, u li r-Regoli ta’ Proċedura tiegħu daħlu fis-seħħ fl-1 ta’ Novembru 2007;

               13.

               Jilqa’ b’sodisfazzjon għar-raba’ sena konsekuttiva t-tnaqqis fiż-żmien li jittieħed għall-proċedimenti quddiem il-ECJ, kif ukoll żieda ta’ kważi 10 % mill-2006 fin-numru ta’ każijiet kompluti; madankollu jinnota bi tħassib li l-każijiet pendenti li għadhom lura żdiedu għat-tliet qrati, u b’mod partikolari għall-Qorti tal-Ewwel Istanza (+12 % minn 1 029 każ fl-2006 għal 1 154 fl-2007);

               14.

               Jemmen li din iż-żieda sostanzjali fin-numru ta’ każijiet pendenti quddiem il-Qorti tal-Ewwel Istanza hija mistennija li tikber fin-numru ta’ każijiet ġodda introdotti u għall-kumplessità u d-diversità dejjem jikbru tal-azzjonijiet li jinġiebu quddiemha; jappoġġja għal kollox l-isforzi tal-ECJ biex tirrevedi l-organizzazzjoni interna u l-proċeduri ta’ ħidma tagħha sabiex titjieb l-effiċjenza tagħha u jintlaħaq tnaqqis f’dawn il-każijiet li għadhom lura;

               15.

               Jilqa’ l-pubblikazzjoni fil-Ġurnal Uffiċjali ta’ rapport dwar it-tmexxija tal-baġit u tal-finanzi tal-ECJ għas-sena 2007 (9), li jakkumpanja l-kontijiet tal-ECJ għall-2007 u jitkellem fost l-oħrajn dwar ir-rata ta’ implimentazzjoni tal-approprjazzjonijiet u joffri sommarju tat-trasferimenti tal-approprjazzjonijiet li jkunu saru matul is-sena finanzjarja 2007;

               16.

               Ifaħħar lill-ECJ għall-prattika stabbilita tagħha li tinkludi kapitolu fir-rapport tal-attivitajiet tagħha li jistabbilixxi s-segwitu matul is-sena għad-deċiżjonijijet ta’ kwittanza preċedenti tal-Parlament u r-rapporti tal-ECA;

               17.

               Jinnota li, minkejja emendi għar-Regolament Finanzjarju, ir-regoli dwar l-akkwisti għadhom ta’ piż eċċessiv għall-istituzzjonijiet iżgħar, bħal ma hi l-ECJ, speċjalment rigward offerti għal kuntratti għal ammonti relattivament żgħar; jistieden lill-Kummissjoni biex - meta tkun qed tagħmel xogħol preliminari ta’ qabel it-tfassil ta’ xi proposta futura tagħha għal amenda għar-Regolament Finanzjarju - tikkonsulta b’mod estensiv mar-Reġistratur tal-ECJ u l-amministrazzjoni tiegħu sabiex ikun żgurat li affarijiet li jirrigwardawhom jiġu meqjusa b’mod sħiħ fl-abbozz finali.

      (1)  ĠU L 77, 16.3.2007.

      (2)  ĠU C 287, 10.11.2008, p. 1.

      (3)  ĠU C 286, 10.11.2008, p. 1.

      (4)  ĠU C 287, 10.11.2008, p. 111.

      (5)  ĠU L 248, 16.9.2002, p. 1.

      (6)  2005: EUR 232.6 miljun.

      (7)  ĠU C 223, 22.9.2007, p. 1.

      (8)  Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 357, 31.12.2002, p. 1).

      (9)  ĠU C 15, 21.1.2009, p. 1.


title: 2013/285/UE: Deċiżjoni tal-Kunsill tal- 10 ta’ Ġunju 2013 li tistabbilixxi l-pożizzjoni tal-Unjoni Ewropea fi ħdan il-Kunsill tat-TRIPS tal-Organizzazzjoni Dinjija tal-Kummerċ dwar it-talba għal estensjoni tal-perjodu ta’ tranżizzjoni skont il-paragrafu 1 tal-Artikolu 66 tal-Ftehim TRIPS għall-Membri li huma pajjiżi l-inqas żviluppati

text:
               14.6.2013

               MT

               Il-Ġurnal Uffiċjali tal-Unjoni Ewropea

               L 162/1

         DEĊIŻJONI TAL-KUNSILL
   tal-10 ta’ Ġunju 2013
   li tistabbilixxi l-pożizzjoni tal-Unjoni Ewropea fi ħdan il-Kunsill tat-TRIPS tal-Organizzazzjoni Dinjija tal-Kummerċ dwar it-talba għal estensjoni tal-perjodu ta’ tranżizzjoni skont il-paragrafu 1 tal-Artikolu 66 tal-Ftehim TRIPS għall-Membri li huma pajjiżi l-inqas żviluppati
   (2013/285/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) u l-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Fil-5 ta’ Novembru 2012 Ħaiti, f’isem il-grupp tal-Membri li huma pajjiżi l-inqas żviluppati (LDCs), formalment talbet estensjoni għall-perjodu ta’ tranżizzjoni għall-implimentazzjoni tal-Ftehim tal-Organizzazzjoni Dinjija tal-Kummerċ (WTO) dwar l-Aspetti tad-Drittijiet tal-Proprjetà Intellettwali Relatati mal-Kummerċ (Ftehim TRIPS), skont il-paragrafu 1 tal-Artikolu 66 ta’ dak il-Ftehim.

               (2)

               Il-perjodu ta’ tranżizzjoni eżistenti, kif miftiehem fid-deċiżjoni tal-Kunsill għat-TRIPS tad-29 ta’ Novembru 2005 kien se jiskadi fl-1 ta’ Lulju 2013.

               (3)

               Il-paragrafu 1 tal-Artikolu 66 tal-Ftehim TRIPS jipprevedi li l-Kunsill tat-TRIPS “għandu, fuq talba motivata minn Membru li huwa pajjiż l-inqas żviluppat, jagħti estensjonijiet ta’ dan il-perjodu”.

               (4)

               L-ingranaġġ u l-protezzjoni tal-proprjetà intellettwali hija fattur ewlieni fil-promozzjoni tat-tkabbir soċjoekonomiku, kif rikonoxxut f’Marzu 2013 fl-Analiżi Ministerjali Annwali tal-Kunsill Ekonomiku u Soċjali tan-Nazzjonijiet Uniti li sejjaħ biex jirduppjaw l-isforzi biex jiġi żviluppat qafas ġuridiku u ta’ politika għal pereżempju l-proprjetà intellettwali.

               (5)

               L-LDCs għamlu progress b’rati u sa livelli differenti fl-implimentazzjoni tagħhom tal-Ftehim TRIPS.

               (6)

               L-assistenza teknika u finanzjarja, l-effiċjenza u l-koordinazzjoni xierqa, għandha rwol importanti fl-implimentazzjoni tal-Ftehim TRIPS.

               (7)

               Diġà ttieħdu passi importanti fil-qasam tal-proprjetà intellettwali minn għadd ta’ LDCs, iżda jibqa’ l-fatt li l-LDCs għandhom bżonnijiet u rekwiżiti speċjali u għadhom jaffaċċjaw restrizzjonijiet ekonomiċi, finanzjarji u amministrattivi, u allura għandhom bżonn flessibbiltà u żmien biex jimplimentaw il-Ftehim TRIPS.

               (8)

               Għalhekk, huwa meħtieġ li jiġi estiż il-perjodu ta’ tranżizzjoni għall-implimentazzjoni tal-Ftehim TRIPS għall-LDCs,

         ADOTTA DIN ID-DEĊIŻJONI:
   Artikolu 1
   1.   Il-pożizzjoni li għandha tittieħed mill-Unjoni Ewropea fil-Kunsill tat-TRIPS tal-Organizzazzjoni Dinjija tal-Kummerċ dwar it-talba għal estensjoni tal-perjodu ta’ tranżizzjoni skont il-paragrafu 1 tal-Artikolu 66 tal-Ftehim TRIPS għall-LDCs hija li l-LDCs ma għandhomx ikunu meħtieġa japplikaw id-dispożizzjonijiet tal-Ftehim TRIPS, minbarra l-Artikoli 3, 4 u 5, għal perjodu li għandu jiġi maqbul b'konsensus mill-membri tal-WTO, jew sad-data li fiha ma jibqgħux Membru li huwa pajjiż l-inqas żviluppat, skont liema data tiġi l-ewwel.
   2.   Matul dak il-perjodu ta’ estensjoni, l-LDCs ma għandhomx inaqqsu l-livell eżistenti ta’ protezzjoni tal-Proprjetà Intellettwali taħt l-istandards stabbiliti mil-Ftehim TRIPS. Din id-Deċiżjoni hija mingħajr preġudizzju għad-deċiżjoni tal-Kunsill tat-TRIPS tas-27 ta’ Ġunju 2002 dwar “l-Estensjoni tal-Perijodu ta’ Tranżizzjoni skont l-Artikolu 66.1 tal-Ftehim TRIPS għall-Membri li huma Pajjiżi l-Inqas Żviluppati għal Ċertu Obbligi fir-Rigward tal-Prodotti Farmaċewtiċi”.
   3.   Barra minn hekk, matul dak il-perijodu ta’ estensjoni, għandha tingħata konsiderazzjoni xierqa u ssir analiżi tal-livelli differenti tal-implimentazzjoni tal-Ftehim TRIPS u l-ħtiġiet identifikati fl-LDCs, u kif programmi ta’ assistenza teknika u bini ta’ kapaċità jistgħu jiġu kkoordinati b’mod aktar effettiv, użati u vvalutati, b’attenzjoni primarja fuq dawk l-oqsma ta’ utilità l-aktar immedjata. sabiex tingħata l-possibbiltà ta’ proċess ta’ integrazzjoni gradwali.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-10 ta’ Ġunju 2013.

            Għall-Kunsill

            Il-President

         E. GILMORE


title: 2009/104/KE: Deċiżjoni tal-Kummissjoni tal- 21 ta’ Novembru 2008 dwar il-konklużjoni ta’ Ftehim fil-forma ta’ Skambju ta’ Ittri bejn il-Komunità Ewropea u r-Repubblika taċ-Ċilì dwar emendi fl-Appendiċi tal-Ftehim dwar il-Kummerċ fl-Inbejjed anness mal-Ftehim ta’ Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra

text:
               6.2.2009

               MT

               Il-Ġurnal Uffiċjali ta’ l-Unjoni Ewropea

               L 37/8

         DEĊIŻJONI TAL-KUMMISSJONI
   tal-21 ta’ Novembru 2008
   dwar il-konklużjoni ta’ Ftehim fil-forma ta’ Skambju ta’ Ittri bejn il-Komunità Ewropea u r-Repubblika taċ-Ċilì dwar emendi fl-Appendiċi tal-Ftehim dwar il-Kummerċ fl-Inbejjed anness mal-Ftehim ta’ Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra
   (2009/104/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 2002/979/KE tat-18 ta’ Novembru 2002 dwar l-iffirmar u l-applikazzjoni proviżorja ta’ ċerti dispożizzjonijiet ta’ Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra (1), u b’mod partikolari l-Artikolu 5(1) tagħha,
   Billi:

               (1)

               Prattiki enoloġiċi ġodda awtorizzati fil-Komunità ġew notifikati lir-Repubblika taċ-Ċilì fil-11 ta’ Ottubru 2006 skont l-Artikolu 18 tal-Ftehim dwar il-Kummerċ fl-Inbejjed anness mal-Ftehim ta’ Assoċjazzjoni bejn il-Komunità Ewropea u l-Istati Membri tagħha, min-naħa waħda, u r-Repubblika taċ-Ċilì, min-naħa l-oħra, (hawn taħt imsejjaħ “il-Ftehim dwar il-Kummerċ fl-Inbejjed”).

               (2)

               Meta jitqiesu l-konklużjonijiet tat-tielet Kumitat Konġunt UE-Ċilì tal-Ftehim dwar il-Kummerċ fl-Inbejjed li seħħ f’Santiago de Chile fl-10 ta’ Jannar 2008, huwa neċessarju li jiġi emendat l-Appendiċi V tal-Ftehim dwar il-Kummerċ fl-Inbejjed sabiex jiżdiedu l-prattiċi enoloġiċi l-ġodda awtorizzati fil-Komunità.

               (3)

               Il-Komunità u r-Repubblika taċ-Ċilì għalhekk innegozjaw, skont l-Artikolu 29(2) tal-Ftehim dwar il-Kummerċ fl-Inbejjed, ftehim fl-għamla ta’ Skambju ta’ Ittri biex jemenda l-Appendiċi V.

               (4)

               Għalhekk, l-Iskambju ta’ Ittri għandu jkun approvat.

               (5)

               Il-miżuri previsti f’din id-Deċiżjoni huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,

         IDDEĊIDIET LI ĠEJ:
   Artikolu 1
   Il-Ftehim fl-għamla ta’ skambju ta’ ittri bejn il-Komunità Ewropea u r-Repubblika taċ-Ċilì li jemenda l-Appendiċi V tal-Ftehim dwar il-Kummerċ fl-Inbejjed anness mal-Ftehim ta’ Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika taċ-Ċilì, min-naħa l-oħra, huwa b’dan approvat f’isem il-Komunità.
   It-test tal-Ftehim huwa anness ma’ din id-Deċiżjoni.
   Artikolu 2
   Il-Kummissarju tal-Agrikoltura u tal-Iżvilupp Rurali huwa b’hekk awtorizzat li jiffirma l-Iskambju ta’ Ittri sabiex bih tintrabat il-Komunità.

      Magħmula fi Brussell, 21 ta’ Novembru 2008.

            Għall-Kummissjoni

         Mariann FISCHER BOEL

            Membru tal-Kummissjoni

      (1)  ĠU L 352, 30.12.2002, p. 1.
    ---documentbreak---

               6.2.2009

               MT

               Il-Ġurnal Uffiċjali ta’ l-Unjoni Ewropea

               L 37/9

         FTEHIM FIL-FORMA TA’ SKAMBJU TA’ ITTRI
   bejn il-Komunità Ewropea u r-Repubblika taċ-Ċilì dwar emendi għall-Ftehim dwar il-Kummerċ fl-Inbejjed anness mal-Ftehim ta’ Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċilì, min-naħa l-oħra
   Brussell, l-4 ta’ Jannar 2009
   Sinjur,
   Għandi l-unur nirreferi għall-Artikolu 29(2) tal-Ftehim dwar il-kummerċ fl-inbejjed tal-Ftehim ta’ Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika taċ-Ċilì min-naħa l-oħra, tat-18 ta’ Novembru 2002, li jipprovdi li l-Partijiet Kontraenti jistgħu, b’kunsens reċiproku, jemendaw l-Appendiċijiet ta’ dan il-Ftehim.
   Minħabba ż-żieda tal-prattiki enoloġiċi ġodda jew il-modifika tagħhom awtorizzati fil-Komunità, li ġew notifikati lill-awtoritajiet tagħkom fil-11 ta’ Ottubru 2006, u fid-dawl tal-konklużjonijiet tat-tielet Kumitat Konġunt tal-Ftehim dwar il-Kummerċ fl-Inbejjed li seħħ f’Santiago de Chile fl-10 ta’ Jannar 2008, huwa neċessarju li jiġi emendat il-punt 2 tal-Appendiċi V (prattiki u proċessi enoloġiċi u speċifikazzjonijiet tal-prodotti) tal-Ftehim dwar il-Kummerċ fl-Inbejjed.
   Għalhekk għandi l-unur nipproponi li l-punt 2 tal-Appendiċi V tal-Ftehim dwar il-Kummerċ fl-Inbejjed jitbiddel bit-test mehmuż hawnhekk, b’effett mill-ewwel jum tat-tweġiba tiegħek li tikkonferma l-qbil mal-kontenut ta’ din l-ittra.
   Inkun obbligat jekk tikkonferma li l-Gvern tiegħek jaqbel mal-kontenut ta’ din l-ittra.
   Dejjem tiegħek,

         F’isem il-Komunità Ewropea

      Mariann FISCHER BOEL

   Brussell, it-8 ta’ Jannar 2009
   Sinjura,
   Għandi l-pjaċir ninfurmak li rċevejt l-ittra tiegħek tal-4 ta’ Jannar li għadda illi tgħid hekk:

      “Għandi l-unur nirreferi għall-Artikolu 29(2) tal-Ftehim dwar il-kummerċ fl-inbejjed tal-Ftehim ta’ Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika taċ-Ċilì min-naħa l-oħra, tat-18 ta’ Novembru 2002, li jipprovdi li l-Partijiet Kontraenti jistgħu, b’kunsens reċiproku, jemendaw l-Appendiċi ta’ dan il-Ftehim.
      Minħabba ż-żieda tal-prattiki enoloġiċi ġodda jew il-modifika tagħhom awtorizzati fil-Komunità, li ġew notifikati lill-awtoritajiet tagħkom fil-11 ta’ Ottubru 2006, u fid-dawl tal-konklużjonijiet tat-tielet Kumitat Konġunt tal-Ftehim dwar il-Kummerċ fl-Inbejjed li seħħ f’Santiago de Chile fl-10 ta’ Jannar 2008, huwa neċessarju li jiġi emendat il-punt 2 tal-Appendiċi V (prattiki u proċessi enoloġiċi u speċifikazzjonijiet tal-prodotti) tal-Ftehim dwar il-Kummerċ fl-Inbejjed.
      Għalhekk għandi l-unur nipproponi li l-punt 2 tal-Appendiċi V tal-Ftehim dwar il-Kummerċ fl-Inbejjed jitbiddel bit-test mehmuż hawnhekk, b’effett mill-ewwel jum tat-tweġiba tiegħek li tikkonferma l-qbil mal-kontenut ta’ din l-ittra.
      Inkun obligat jekk tikkonferma li l-Gvern tiegħek jaqbel mal-kontenut ta’ din l-ittra.”

   Għandi l-unur ngħarrfek li r-Repubblika taċ-Ċilì taqbel mal-kontenut ta’ din l-ittra.
   Dejjem tiegħek,

         F’isem ir-Repubblika taċ-Ċilì

      Juan SALAZAR SPARKS

   ANNESS
   Il-punt 2 tal-Appendiċi V tal-Ftehim dwar il-Kummerċ fl-Inbejjed jitbiddel kif ġej:

                  “2.

                  Lista ta’ metodi u proċessi enoloġiċi awtorizzati għall-inbejjed li joriġinaw fil-Komunità bil-restrizzjonijiet li ġejjin jew, fl-assenza tagħhom, taħt il-kundizzjonijiet stabbiliti fir-regoli tal-Komunità:

                              (1)

                              aerazzjoni (frizzanti) jew trattament bil-gass (spumanti) bl-użu ta’ argon, nitroġenu jew ossiġnu;

                              (2)

                              trattament bis-sħana;

                              (3)

                              użu f’inbid xott ta’ naqal frisk li jkun tajjeb u mhux dilwit u għandu ħmira li tirriżulta mill-vinifikazzjoni reċenti tal-inbid xott;

                              (4)

                              ċentrifugazzjoni u filtrazzjoni, b’aġenti tal-iffiltrar jew mingħajrhom, sakemm l-ebda fdal mhux mixtieq ma jitħalla fil-prodotti trattati b’dal mod;

                              (5)

                              użu ta’ ħmira għall-produzzjoni tal-inbid;

                              (6)

                              użu ta’ preparazzjonijiet tal-ġnub taċ-ċelulla tal-ħmira;

                              (7)

                              użu ta’ polivinilpolipirrolidon;

                              (8)

                              użu ta’ batterji tal-aċidu lattiku fis-sospensjoni tal-inbid;

                              (9)

                              żieda ta’ wieħed jew iktar mis-sustanzi li ġejjin biex jinkoraġixxi t-tkabbir tal-ħmira:

                                          (i)

                                          żieda ta’:

                                                      —

                                                      fosfat tad-dijammonju jew sulfat tal-ammonju,

                                                      —

                                                      sulfit tal-ammonju jew bisulfit tal-ammonju;

                                          (ii)

                                          żieda tal-idroklorur tat-tijamina;

                              (10)

                              użu ta’ dijossidu karboniku, argon jew nitroġenu, kemm waħidhom jew kombinati, sabiex biss joħloq atmosfera inerta u jimmaniġġa l-prodott protett mill-arja;

                              (11)

                              żieda ta’ dijossidu karboniku;

                              (12)

                              użu ta’ dijossidu tal-kubrit, bisulfit tal-potassju jew metabisulfit tal-potassju, li jistgħu jissejħu wkoll disulfit tal-potassju jew pirosulfit tal-potassju;

                              (13)

                              żieda ta’ aċidu sorbiku jew sorbat tal-potassju;

                              (14)

                              żieda tal-aċidu L-assorbiku;

                              (15)

                              żieda ta’ aċidu ċitriku għal skopijiet tal-istabbilizzazzjoni tal-inbid, sakemm il-kontenut finali fl-inbid trattat ma jaqbiżx 1 gramma għal kull litru;

                              (16)

                              użu ta’ aċidu tartariku għal skopijiet ta’ aċidifikazzjoni, sakemm il-kontenut tal-aċidità inizzjali tal-inbid ma jkunux iżjed minn 2,5 g/l espressi bħala aċidu tartariku;

                              (17)

                              użu ta’ wieħed jew iktar mis-sustanzi li ġejjin għal skopijiet ta’ deaċidifikazzjoni:

                                          —

                                          tartrat newtrali tal-potassju,

                                          —

                                          bikarbonat tal-potassju,

                                          —

                                          karbonat tal-kalċju, li jista’ jkollu fih kwantitajiet żgħar ta’ melħ b’kalċju doppju ta’ aċidi L (+) tartariku u L (–) maliku,

                                          —

                                          preparazzjoni omoġenja ta’ aċidu tartariku u kalċju karbonat f’proprozjoni ekwivalenti u mitħuna fin,

                                          —

                                          tartrat tal-kalċju jew aċidu tartariku;

                              (18)

                              klarifikazzjoni permezz ta’ wieħed jew iktar mis-sustanzi li ġejjin għall-użu enoloġiku:

                                          —

                                          ġelatina tal-ikel,

                                          —

                                          proteini tal-pjanti,

                                          —

                                          bentonite,

                                          —

                                          isinglass,

                                          —

                                          kaseina u kaseinat tal-potassju,

                                          —

                                          albumina tal-bajd, albumina tal-ħalib,

                                          —

                                          kawlina,

                                          —

                                          enzimi pektolitiċi,

                                          —

                                          dijossidu tas-silikon bħala ġel jew soluzzjoni kollojdali,

                                          —

                                          tannin,

                                          —

                                          preparazzjonijiet enzimatiċi ta’ betaglukanase;

                              (19)

                              żieda ta’ tannin;

                              (20)

                              it-trattament tal-most u tal-inbejjed ġodda li jkunu għadhom fil-fermentazzjoni bil-faħam tal-kannol għal użu enoloġiku f’ċerti limiti;

                              (21)

                              trattament ta’:

                                          —

                                          inbejjed bojod jew inbejjed rosé, b’ferroċjanur tal-potassju,

                                          —

                                          inbejjed ħomor, b’ferroċjanur tal-potassju jew il-fitat tal-kalċju, sakemm l-inbid li jkun ġie trattat b’dan il-mod ikun fih fdal tal-ħadid;

                              (22)

                              żieda ta’ aċidu metatartariku;

                              (23)

                              użu ta’ akaċja wara tmiem il-fermentazzjoni;

                              (24)

                              użu ta’ aċidu DL-tartariku, imsejjaħ ukoll aċidu raċemiku, jew tal-melħ newtrali tiegħu tal-potassju biex jippreċipita kalċju żejjed;

                              (25)

                              użu għall-manifattura tal-inbejjed spumanti miksuba mill-fermentazzjoni fil-fliexken u bin-naqal isseparat billi jitneħħa:

                                          —

                                          ta’ alġinat tal-kalċju, jew

                                          —

                                          alġinat tal-potassju;

                              (26)

                              użu ta’ sulfat tar-ram;

                              (27)

                              żieda ta’ potassju bitartrat jew tartrat tal-kalċju sabiex jassisti l-preċipitazzjoni tat-tartru;

                              (28)

                              żieda ta’ karamella biex isaħħaħ lewn l-inbejjed likuri;

                              (29)

                              użu ta’ sulfat tal-kalċju għall-produzzjoni ta’ ċertu kwalità ta’ nbejjed likuri p.s.r.;

                              (30)

                              użu tar-reżina tas-siġra taż-żnuber biex jiġi prodott inbid tal-mejda ‘restina’, fil-Greċja biss, u taħt il-kondizzjonijiet stabbiliti fir-regoli tal-Komunità;

                              (31)

                              żieda ta’ lisożima;

                              (32)

                              elettrodijaliżi biex jiggarantixxi stabbilizzazzjoni tartarika tal-inbid;

                              (33)

                              użu ta’ urease biex inaqqas il-kontenut tal-urea fl-inbid;

                              (34)

                              żieda ta’ most tal-għeneb jew most konċentrat imsaffi tal-għeneb għat-taħlil tal-inbid skont il-kundizzjonijiet imsemmija fir-regoli Komunitarji;

                              (35)

                              konċentrazzjoni parzjali bill-proċessi fiżiċi, inkluż osmożi invertita, biex tiżdied il-qawwa alkoħolika naturali tal-most tal-għeneb u l-inbid;

                              (36)

                              żieda ta’ sukrożju, most tal-għeneb ikkonċentrat jew most konċentrat imsoffi tal-għeneb biex iżid il-qawwa naturali alkoħolika tal-għeneb, most tal-għeneb jew inbid b’konformità mar-regoli Komunitarji;

                              (37)

                              żieda ta’ nbid jew għeneb imqadded distillat jew ta’ alkoħol newtrali ta’ oriġini tal-inbid għall-manifattura tal-inbejjed likuri;

                              (38)

                              żieda tal-aċidu L-asorbiku sa ċerti limiti;

                              (39)

                              żieda ta’ dimetilkarbonat (DMDC) fl-inbejjed għall-istabilizzazzjoni mikrobijoloġika, f’ċerti limiti u skont il-kundizzjonijiet li jridu jiġu ddeterminati;

                              (40)

                              żieda ta’ mannoproteini tal-ħmira sabiex tiġi żgurata l-istabbilizzazzjoni tartarika u proteinika tal-inbejjed;

                              (41)

                              użu ta’ biċċiet tal-injam tal-ballut fil-vinikultura”.


title: 2007/360/KE: Deċiżjoni tal-Kunsill tad- 29 ta’ Mejju 2007 dwar il-konklużjoni tal-Ftehimiet taħt forma ta’ Minuti Miftiehma bejn il-Komunità Ewropea u r-Repubblika Federali tal-Brażil, u bejn il-Komunità Ewropea u r-Renju tat-Tajlandja skond l-Artikolu XXVIII tal-Ftehim Ġenerali dwar it-Tariffi u l-Kummerċ 1994 (GATT 1994) rigward it-tibdil fil-konċessjonijiet rigward il-laħam tat- tjur ta’ l-irziezet

text:
               30.5.2007

               MT

               Il-Ġurnal Uffiċjali ta’ l-Unjoni Ewropea

               L 138/10

         DEĊIŻJONI TAL-KUNSILL
   tad-29 ta’ Mejju 2007
   dwar il-konklużjoni tal-Ftehimiet taħt forma ta’ Minuti Miftiehma bejn il-Komunità Ewropea u r-Repubblika Federali tal-Brażil, u bejn il-Komunità Ewropea u r-Renju tat-Tajlandja skond l-Artikolu XXVIII tal-Ftehim Ġenerali dwar it-Tariffi u l-Kummerċ 1994 (GATT 1994) rigward it-tibdil fil-konċessjonijiet rigward il-laħam tat- tjur ta’ l-irziezet
   (2007/360/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) tiegħu,
   Wara li kkunsidra l-proposta tal-Kummissjoni,
   Billi:

               (1)

               Fil-5 ta’ Mejju 2006, il-Kunsill awtorizza lill-Kummissjoni biex tiftaħ negozjati skond l-Artikolu XXVIII tal- Ftehim Ġenerali dwar it-Tariffi u l-Kummerċ 1994 (GATT 1994) bil-għan li jsir tibdil fit-tariffi marbuta għal tliet prodotti tal-laħam tat-tjur ta’ l-irziezet previsti fl-Iskeda CXL tal-KE li tinsab annessa mal-GATT 1994. Il-Kummissjoni nnotifikat lill-Organizzazzjoni Dinjija tal-Kummerċ bl-intenzjoni tagħha li tibdel il-konċessjonijiet għal-laħam tat-tjur immellaħ tat-titlu 0210 99 39 u li testendi dawn in-negozjati għal-laħam tat-tiġieġ imsajjar tat-titlu 1602 32 19 u għall-preparazzjonijiet tal-laħam tad-dundjani tat-titlu 1602 31 tan-Nomenklatura Magħquda (NM).

               (2)

               In-negozjati tmexxew mill-Kummissjoni b’konsultazzjoni mal-Kumitat stabbilit bl-Artikolu 133 tat-Trattat u fi ħdan il-qafas tad-direttivi dwar in-negozjati maħruġa mill-Kunsill.

               (3)

               Il-Kummissjoni laħqet Ftehimiet taħt forma ta’ Minuti Miftehma mar-Repubblika Federali tal-Brażil, li għandha interess ewlieni fil-provvista tal-prodotti tal-kodiċi NM 0210 99 39, 1602 31 u interess sostanzjali fil-prodotti tal-kodiċi NM 1602 32 19, fis-6 ta’ Diċembru 2006, u mar-Renju tat-Tajlandja, li għandu interess sostanzjali fil-prodotti tal-kodiċi NM 0210 99 39 u interess ewlieni fil-provvista tal-prodotti tal-kodiċi HS 1602 32 19, fit-23 ta’ Novembru 2006.

               (4)

               Il-Ftehimiet għandhom jiġu approvati.

               (5)

               Il-miżuri neċessarji għall-implimentazzjoni ta' din id-Deċiżjoni għandhom jiġu adottati bi qbil mad-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni (1)

         IDDEĊIEDA KIF ĠEJ:
   Artikolu 1
   Il-Ftehimiet taħt forma ta’ Minuti Miftehma bejn il-Komunità Ewropea u r-Repubblika Federali tal-Brażil, u bejn il-Komunità Ewropea u r-Renju tat-Tajlandja skond l-Artikolu XXVIII tal-GATT 1994 dwar it-tibdil fil-konċessjonijiet rigward prodotti tal-laħam tat-tjur ta’ l-irziezet huma hawnhekk approvati f’isem il-Komunità.
   It-testi ta’ dawn il-Ftehimiet huma mehmuża ma’ din id-Deċiżjoni.
   Artikolu 2
   Il-miżuri neċessarji għall-implimentazzjoni ta' din id-Deċiżjoni għandhom ikunu adottati skond il-proċedura msemmija fl-Artikolu 3 ta’ din id-Deċiżjoni.
   Artikolu 3
   1.   Il-Kummissjoni għandha tkun assistita mill-Kumitat tal-Ġestjoni għal-laħam tat-Tjur u l-Bajd.
   2.   Fejn issir referenza għal dan il-paragrafu, l-Artikoli 4 u 7 tad-Deċiżjoni 1999/468/KE għandhom japplikaw.
   Il-perjodu stipulat fl-Artikolu 4(3) tad-Deċiżjoni 1999/468/KE għandu jkun ta’ xahar.
   Artikolu 4
   Il-President tal-Kunsill huwa b’dan awtorizzat li jinnomina l-persuna/persuni bis-setgħa li tiffirma/jiffirmaw il-Ftehimiet u b’hekk jorbtu lill-Komunità (2).

      Magħmula fi Brussell, 29 ta’ Mejju 2007.

            Għall-Kunsill

            Il-President

         J. PLEWA

      (1)  ĠU L 184, 17.7.1999, p. 23. Deċiżjoni kif emendata bid-Deċiżjoni 2006/512/KE (ĠU L 200, 22.7.2006, p. 11)

      (2)  Id-data tad-dħul fis-seħħ tal-ftehim se tiġi ppubblikata fil-Ġurnal Uffiċjali ta’ l-Unjoni Ewropea mis-Segretarjat Ġenerali tal-Kunsill.

      IL-MINUTI MIFTIEHMA
      bejn il-Komunità Ewropea u r-Repubblika Federali tal-Brażil
      In-negozjati skond l-Artikolu XXVIII tal-GATT 1994 dwar it-tibdil fil-konċessjoni rigward it-tjur ta’ l-irziezet previsti fl-Iskeda CXL tal-KE li tinsab annessa mal-GATT 1994.
      Fin-negozjati bejn il-Komunità Ewropea (minn hawn ’il quddiem “KE”) u r-Repubblika Federali tal-Brażil (minn hawn ’il quddiem “il-Brażil”) skond l-Artikolu XXVIII tal-GATT 1994 dwar it-tibdil fil-konċessjonijiet rigward it-tjur ta’ l-irziezet previsti fl-Iskeda CXL tal-KE li tinsab annessa mal-Ftehim Ġenerali dwar it-Tariffi u l-Kummerċ 1994 (GATT 1994), id-Delegazzjonijiet tal-Kummissjoni tal-Komunitajiet Ewropej u tal-Brażil laħqu Ftehim kif spjegat hawn taħt.
      Id-Delegazzjonijiet tal-Kummissjoni tal-Komunitajiet Ewropej u tal-Brażil se jissottomettu dan il-Ftehim għall-approvazzjoni ta’ l-awtoritajiet rispettivi tagħhom.
      1.   Ir-Rati Marbuta tad-Dazju: ir-rata marbuta tad-dazju għall-prodotti 0210 90 20 (attwalment 0210 99 39), 1602 31 u 1602 32 19 għandha tkun ta’ EUR 1 300/tunnellata, EUR 1 024/tunnellata u EUR 1 024/tunnellata rispettivament.
      2.   Kwoti tar-Rata Tariffarja: il-KE għandha tiftaħ il-KRT annwali li ġejjin:

                  (a)

                  għall-prodott 0210 90 20 (“immellaħ”) kwota ta’ 264 245 tunnellata, li minnhom 170 807 tunnellata se jkunu allokati għall-Brażil. Ir-rata fil-kwota għandha tkun ta’ 15,4 % ad valorem;

                  (b)

                  għall-prodott 1602 31 (“dundjan”) kwota ta’ 103 896 tunnellata, li minnhom 92 300 tunnellata se jkunu allokati għall-Brażil. Ir-rata fil-kwota għandha tkun ta’ 8,5 % ad valorem;

                  (ċ)

                  għall-prodott 1602 32 19 (“imsajjar”) kwota ta’ 250 953 tunnellata, li minnhom 79 477 tunnellata se jkunu allokati għall-Brażil. Ir-rata fil-kwota għandha tkun ta’ 8 % ad valorem.

            3.   Importazzjonijiet skond il-KRT msemmija fil-paragrafu 2 għandhom isiru fuq bażi ta’ ċertifikati ta’ l-oriġini maħruġa b’mod mhux diskriminatorju mill-awtoritajiet kompetenti fil-Brażil.
      4.   Il-konċessjonijiet fil-ftehim attwali għandhom ikunu suġġetti għall-modalitajiet li eventwalment se jkun hemm ftehim dwarhom fid-DDA tad-WTO.
      5.   Il-volumi tal-kwoti allokati fost il-pajjiżi b’interess ewlieni fil-provvista u b’interess sostanzjali għandhom isegwu l-prinċipji ġenerali ta’ l-Artikolu XIII tal-GATT. Il-konċessjonijiet li jistgħu jirriżultaw mill-applikazzjoni ta’ tali prinċipji m’għandhomx ikunu inqas favorevoli minn dawk innegozjati skond il-ftehim attwali.
      6.   Iż-żewġ partijiet jikkommettu ruħhom li jimplimentaw id-dispożizzjonijiet ta’ dan il-ftehim kemm jista’ jkun skond il-proċeduri interni tagħhom.
      7.   Fuq talba ta’ xi waħda mill-partijiet għall-ftehim preżenti, għandhom isiru konsultazzjonijiet rigward l-implimentazzjoni tal-ftehim attwali.

         Magħmul fi Brussell fid-disgħu u għoxrin jum ta' Mejju tas-sena elfejn u sebgħa.

               Għall-Komunità Ewropea

               Għar-Repubblika Federali tal-Brażil

      IL-MINUTI MIFTIEHMA
      bejn il-Komunità Ewropea u r-Renju tat-Tajlandja
      In-negozjati skond l-Artikolu XXVIII tal-GATT 1994 dwar it-tibdil fil-konċessjoni rigward it-tjur ta’ l-irziezet previsti fl-Iskeda CXL tal-KE li tinsab annessa mal-GATT 1994.
      Fin-negozjati bejn il-Komunità Ewropea (minn hawn ‘il quddiem “KE”) u r-Repubblika Federali tal-Brażil (minn hawn ‘il quddiem “il-Brażil”) skond l-Artikolu XXVIII tal-GATT 1994 dwar it-tibdil fil-konċessjonijiet rigward it-tjur ta’ l-irziezet previsti fl-Iskeda CXL tal-KE li tinsab annessa mal-Ftehim Ġenerali dwar it-Tariffi u l-Kummerċ 1994 (GATT 1994), id-Delegazzjonijiet tal-Kummissjoni tal-Komunitajiet Ewropej u tal-Brażil laħqu Ftehim kif spjegat hawn taħt.
      1.   Ir-Rati Marbuta tad-Dazju: ir-rata marbuta tad-dazju għall-prodotti 0210 90 20 (attwalment 0210 99 39), 1602 31 u 1602 32 19 għandha tkun ta’ EUR 1 300/tunnellata, EUR 1 024/tunnellata u EUR 1 024/tunnellata rispettivament.
      2.   Kwoti tar-Rata Tariffarja: il-KE għandha tiftaħ il-KRT annwali li ġejjin:

                  a)

                  għall-prodott 0210 90 20 (“immellaħ”) kwota ta’ 264 245 tunnellata, li minnhom 92 610 tunnellata se jkunu allokati għall-Tajlandja. Ir-rata fil-kwota għandha tkun ta’ 15,4 % ad valorem;

                  b)

                  għall-prodott 1602 32 19 (“dundjan”) kwota ta’ 250 953 tunnellata, li minnhom 160 033 tunnellata se jkunu allokati għall-Tajlandja. Ir-rata fil-kwota għandha tkun ta’ 8 % ad valorem;

            3.   Importazzjonijiet skond il-KRT (i)msemmija fil-paragrafu 2 għandhom isiru fuq bażi ta’ ċertifikati ta’ l-oriġini maħruġa b’mod mhux diskriminatorju mill-awtoritajiet kompetenti fit-Tajlandja.
      4.   Il-konċessjonijiet fil-ftehim attwali għandhom ikunu suġġetti għall-modalitajiet li eventwalment se jkun hemm ftehim dwarhom fid-DDA tad-WTO.
      5.   Il-volumi tal-kwoti allokati fost il-pajjiżi b’interess ewlieni fil-provvista u b’interess sostanzjali għandhom isegwu l-prinċipji ġenerali ta’ l-Artikolu XIII tal-GATT. Il-konċessjonijiet li jistgħu jirriżultaw mill-applikazzjoni ta’ tali prinċipji m’għandhomx ikunu inqas favorevoli minn dawk innegozjati skond il-ftehim attwali.
      6.   Iż-żewġ partijiet jikkommettu ruħhom li jimplimentaw id-dispożizzjonijiet ta’ dan il-ftehim kemm jista’ jkun skond il-proċeduri interni tagħhom.
      7.   Fuq talba ta’ xi waħda mill-partijiet għall-ftehim attwali, għandhom isiru konsultazzjonijiet rigward l-implimentazzjoni tal-ftehim attwali.

         Magħmul fi Brussell fid-disgħu u għoxrin jum ta' Mejju tas-sena elfejn u sebgħa.

               Għall-Komunità Ewropea

               Għar-Renju tat-Tajlandja